ORDE do 25 de maio de 2009 pola que se aproban os estatutos do Colexio Oficial de Médicos de Lugo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/07/2009

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza asignadas as competencias nesta materia, en virtude do Decreto 303/2009, do 21 de maio, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos no momento da entrada en vigor desta lei adaptarán os seus estatutos a ela.
Dando cumprimento a esta disposición, o Colexio Oficial de Médicos de Lugo acordou, en Asemblea Xeral realizada o 11 de marzo de d2009, a aprobación dos estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, verificada a adecuación á legalidade dos devanditos estatutos, e en uso das facultades que me foron conferidas,
DISPOÑO:
Artigo único.-Aprobar os estatutos do Colexio Oficial de Médicos de Lugo, que figuran como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 25 de maio de 2009.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Estatutos do Colexio Oficial de Médicos da provincia de Lugo
Título I
Disposicións xerais
Capítulo I
Natureza xurídica, representación, ámbito territorial, sede e obrigatoriedade
Artigo 1º.-Natureza xurídica do Colexio Oficial de Médicos da provincia de Lugo.
1. O Colexio Oficial de Médicos de Lugo, en diante colexio, é unha corporación de dereito público, amparado pola Constitución española e polas leis estatal e autonómica de colexios profesionais, con estrutura democrática constituída, carácter representativo e personalidade xurídica propia, independente das administracións públicas, das cales non forma parte integrante, sen prexuízo das relacións de dereito público que con elas legalmente lle correspondan.
2. O colexio réxese pola Lei de colexios profesionais da Comunidade Autónoma de Galicia, polos estatutos xerais da Organización Médica Colexial, por estes estatutos particulares, así como polos acordos adoptados polos seus órganos de goberno, polos adoptados polo Consello Galego de Médicos e polo Consello Xeral de Colexios Médicos de España.
3. O colexio, para o cumprimento dos seus fins dentro do seu ámbito provincial de competencia, poderá adquirir a título oneroso ou lucrativo, allear, vender, gravar, posuír e reivindicar toda clase de bens, contraer obrigas e, en xeral, ser titular de toda clase de dereitos, exercer ou soportar calquera acción xudicial, reclamación ou recurso en todas as vías e xurisdicións e, mesmo, recursos extraordinarios.
Artigo 2º.-Representación.
1. Correspóndelle ao colexio a representación da profesión médica no ámbito provincial, así como a defensa dos intereses profesionais dos seus colexiados.
2. A representación legal do colexio correspóndelle, tanto en xuízo coma fóra del, ao seu presidente, quen está lexitimado para lles outorgar poderes xerais ou especiais a procuradores, letrados ou calquera clase de mandatarios, logo de acordo do Pleno da Xunta Directiva, sen prexuízo do que dispoñan as leis procesuais civís e a Lei da xurisdición contencioso-administrativa.
3. O Colexio Oficial de Médicos da Provincia de Lugo ten como insignia as armas da súa provincia, dispostas sobre soporte ovalado e cunha bordura onde se inclúen axeitadamente a inscrición alusiva e a cruz sanxoanista). O brasonamento correcto deste emblema é como segue:
«Cortado. Primeiro, de azur (azul), o cáliz de ouro (amarelo), sumado da hostia sagrada de prata (branco) e radiante de ouro, flanqueado de dous anxos orantes ao natural; segundo, de goles (vermello), a torre torreada de ouro cos dous leóns empinados do mesmo. Bordura de prata coa inscrición «Colexio Oficial de Médicos de Lugo» en letras de sable (negro) e, na punta, a cruz sanxoanista de prata). Ao timbre a coroa real».
Artigo 3º.-Ámbito territorial.
O colexio ten como ámbito territorial a provincia de Lugo e a sede colexial, que para todos os efectos constitúe o seu domicilio actual, está na capital, rúa Ramón y Cajal, nº 2-1º, 27001 Lugo, con delegacións en Monforte de Lemos, con domicilio actual na avenida de Galicia 38, entrechán B, e Burela, con domicilio actual en Arcadio Pardiñas 99-111, entrechán.
Artigo 4º.-Obrigatoriedade.
1. Para o exercicio da profesión, dentro da provincia de Lugo, é requisito estar colexiado no colexio; agrupa, polo tanto, obrigatoriamente todos os posuidores do título de licenciado en medicina e cirurxía que, de acordo coas leis vixentes, exerzan a súa profesión na provincia de Lugo, sempre que a súa titulación sexa condición exixible para desempeñar a súa actividade ou acceder ao posto de traballo.
2. Serán excepción os supostos recollidos no artigo 3 da Lei 11/2001, do 18 de setembro, de colexios profesionais da Comunidade Autónoma de Galicia.
3. Voluntariamente, poderán solicitar a súa colexiación os que con título profesional médico non exerzan a profesión ou non o precisen para o desempeño dos seus cargos ou funcións profesionais.
Capítulo II
Fins, funcións e competencias
Artigo 5º
Son fins esenciais deste colexio profesional a ordenación e o control do exercicio da profesión dentro do marco legal, a representación exclusiva desta e a defensa dos intereses profesionais dos colexiados.
Artigo 6º
Correspóndelle ao colexio o exercicio das competencias que o ordenamento vixente lles outorga aos colexios profesionais e, en concreto, as funcións que lles atribúe a Lei de colexios profesionais de Galicia e a lexislación estatal sobre a materia, no que sexa de aplicación ao ámbito, as seguintes:
-A ordenación e o control do exercicio profesional, no ámbito da súa competencia, a representación exclusiva desta e a defensa dos intereses profesionais dos colexiados e colexiadas.
-A salvagarda e a observancia dos principios deontolóxicos e ético-sociais da profesión médica e da súa dignidade e prestixio.
-A promoción por todos os medios ao seu alcance da constante mellora dos niveis científico, cultural, económico e social dos colexiados e colexiadas, para cuxo efecto poderá organizar e manter toda clase de institucións culturais e sistemas de previsión e protección social.
-A colaboración cos poderes públicos na consecución do dereito á protección da saúde de todos os cidadáns e a máis eficiente, xusta e equitativa regulación da asistencia sanitaria e do exercicio da medicina, así como cantas corresponde e sinala a Lei de colexios profesionais.
E, en especial, o daquelas competencias específicas que lle permitan levar a cabo as finalidades sinaladas no artigo 5º destes estatutos.
Artigo 7º
O colexio asume, no seu ámbito territorial, todas as competencias que a lexislación vixente lle outorga e, independentemente destas, a autoridade que, dun xeito expreso, lle delegue a Administración co fin de cumprir as funcións que se lle asignan nestes estatutos en todo o que afecte a saúde pública, a ordenación do exercicio da medicina e a conservación dos seus valores éticos.
Dun xeito expreso correspóndelle asumir, dentro do seu ámbito de actuación, as seguintes funcións:
a) En relación coa finalidade de representación e defensa das lexítimas aspiracións dos profesionais:
1. Asumir a representación da profesión médica ante as autoridades e organismos públicos, cando a Administración pública o requira ou así o establezan as disposicións aplicables.
2. A ordenación do exercicio da medicina no ámbito das súas competencias e de acordo co marco que establezan as leis.
3. A representación e defensa dos intereses profesionais e o prestixio de todos os colexiados ou de calquera deles, se fose obxecto de vexación, menoscabo, desconsideración ou descoñecemento en cuestións profesionais.
4. Emitir informe directamente sobre todas as normas que elabore o Goberno da Xunta de Galicia sobre as condicións xerais do exercicio da medicina en Galicia, as funcións, os ámbitos e os honorarios cando se fixen por tarifa ou arancel e sobre o réxime de incompatibilidades.
5. Informar, a través do Consello Galego de Médicos, de todos os proxectos de lei e disposicións legais que traten das condicións do exercicio legal da medicina e das súas funcións, como son o ámbito, os títulos, o réxime de incompatibilidades, o réxime de honorarios, etc.
6. Participar coa Administración pública cando aquela o requira ou así o establezan as disposicións aplicables, na elaboración e execución dos plans de estudo e emitir informe sobre as normas de organización dos centros docentes correspondentes á profesión médica e, especialmente, en todo o que se refira á fase posgraduada e de especialización e, especialmente, visar e rexistrar os títulos e méritos profesionais correspondentes, participar na acreditación de actividades docentes e de formación médica continuada, levando un rexistro cos datos que se consideren necesarios desde un punto de vista profesional.
7. Representar a profesión médica nos padroados universitarios e ante as administracións en comisións ou consellos de estudos ou asesores científicos, docentes profesionais éticos e sociais, do ámbito da saúde e da medicina.
8. O exercicio e a xestión de todas aquelas competencias que, de xeito directo ou por mediación do Consello Galego de Médicos, lle sexan delegadas ou reciba e acepte das administracións públicas.
9. Asesorar os tribunais de xustiza, as corporacións oficiais e as persoas individuais e colectivas, nas condicións previstas pola lei.
10. Facilitar aos tribunais, conforme as leis, a relación dos colexiados que puidesen ser requiridos para intervir como peritos nos asuntos xudiciais ou designalos por si mesmo, segundo proceda.
11. Informar sobre a creación de novas prazas de médico e sinalar as bases para regular os controis de prestación de servizos no ámbito do colexio, contribuíndo á determinación e defensa de honorarios e salarios médicos, calquera que sexa a modalidade de exercicio e, en xeral, representar os intereses dos colexiados ante a Administración, institucións, entidades e particulares, de acordo coas leis vixentes.
12. Intervir por si mesmo ou a través do Consello Galego de Médicos, segundo o disposto na Lei de colexios profesionais e no ordenamento xurídico fiscal, en todas aquelas cuestións que afecten a titulación dos colexiados.
13. Formar parte dos tribunais en que se xulguen coñecementos profesionais ou méritos para o acceso e designación de prazas ou postos de traballo.
b) En relación coa finalidade de orientación e vixilancia do exercicio profesional:
1. A salvagarda e observancia dos principios éticos e legais da profesión, así como a elaboración das pertinentes normas deontolóxicas e a vixilancia do seu cumprimento.
2. Delimitar conceptualmente os actos médicos, entendéndose como tales os propios da profesión medica.
3. Velar en todo momento polo correcto comportamento profesional, exixindo dos colexiados a preparación e pericia obxectivamente requirida, así como a utilización dos medios axeitados para o correcto exercicio profesional.
4. Sancionar os actos dos colexiados que supoñan unha infracción da deontoloxía e executar a sanción imposta.
5. Velar porque os medios de comunicación social divulguen os avances da medicina cientificamente arraigados e evitar toda propaganda ou publicidade xeral incerta.
6. Examinar e denunciar as cuestións relacionadas coa intrusión na profesión.
7. Establecer ou validar os protocolos de actuación profesional, de consentimento informado e calquera outro que afecte o exercicio profesional.
c) En relación coa finalidade de promoción científica, cultural, laboral e social da profesión:
1. Estimular e realizar os plans de carácter científico, cultural e de asistencia social que se crea conveniente.
2. Ascender, colaborar e participar na protección social dos médicos xubilados, enfermos e inválidos, viúvas, fillos minusválidos e orfos de médicos e outras iniciativas similares.
3. Organizar os servizos de asesoramento xurídico, laboral, administrativo e fiscal que se crean convenientes e, asemade, levar a termo a publicación dos medios informativos que se consideren oportunos.
d) En relación coa finalidade de promover o dereito á saúde:
1. Colaborar cos poderes públicos e coas demais institucións do país na consecución da saúde e loitar por unha eficiente, xusta e equitativa regulación da asistencia sanitaria e o exercicio da medicina, participando na defensa e tutela dos intereses xerais da colectividade no referente a esta, como destinatario da actuación profesional dos médicos.
2. Contribuír de forma continuada ao asesoramento cidadán nos temas relacionados coa promoción e defensa da saúde.
e) Todas as demais funcións que sexan beneficiosas para os intereses profesionais e que sexan encamiñadas ao cumprimento dos obxectivos colexiais, de acordo cos intereses da sociedade.
Capítulo III
Relacións coa Administración pública
Artigo 8º.-Relacións coa Administración do Estado.
O colexio relacionarase e colaborará coa Administración do Estado a través do Ministerio de Sanidade e Consumo, por intermedio do Consello Xeral de Colexios Médicos de España, como integrante da OMC.
Artigo 9º.-Relacións coa Administración autónoma de Galicia.
O colexio relacionarase coa Administración da Comunidade Autónoma de Galicia a través da consellería competente en cuestión de colexios profesionais, en cuestións relativas a aspectos corporativos e institucionais e, a través da Consellería de Sanidade, en cuestións relativas á profesión e á actividade médica, directamente ou a través do Consello Galego de Médicos.
Artigo 10º.-Recoñecemento e distinción.
O colexio gozará do amparo da lei e do recoñecemento das distintas administracións públicas.
O colexio terá o tratamento de ilustre e o seu presidente ou presidenta de ilustrísimo/a.
Título II
Constitución, órganos do Colexio, órganos de participación
e de asesoramento
Capítulo I
Órganos do Colexio
Artigo 11º
Os órganos de goberno do colexio son:
a) A Asemblea Xeral de Colexiados.
b) A Xunta Directiva.
c) O presidente.
Capítulo II
Asemblea Xeral de Colexiados
Artigo 12º.-Natureza.
A Asemblea Xeral constitúe o órgano supremo da representación colexial e a esta deberá dar conta da súa actuación a Xunta Directiva.
Os acordos tomados en asemblea xeral serán vinculantes para todos os colexiados.
Artigo 13º.-Constitución.
A Asemblea Xeral estará constituída pola totalidade dos colexiados en plena posesión dos dereitos colexiais.
A Mesa da Asemblea Xeral estará composta polos membros da Xunta Directiva.
A asemblea será presidida e dirixida polo presidente do colexio ou, se é o caso, polo vicepresidente, asistido polo secretario xeral ou, se é o caso, polo vicesecretario.
Non será válido o voto delegado nin remitido por correo.
Artigo 14º.-Funcionamento.
1. A Asemblea Xeral reunirase ordinariamente unha vez ao ano, no transcurso do primeiro trimestre; nela presentaranse, para a súa aprobación, o proxecto de orzamento anual de ingresos e gastos para o ano e a liquidación e balance de contas do exercicio anterior pechadas o 31 de decembro.
2. A Asemblea Xeral poderaa convocar con carácter extraordinario o Pleno da Xunta Directiva cantas veces o aconsellen as circunstancias e aqueles temas de especial relevancia e interese (requírese acordo do Pleno co voto favorable das dúas terceiras partes dos seus membros) e, preceptivamente, cando o solicite un 20% dos colexiados, caso en que se xuntará á petición a orde do día). A asemblea realizarase no prazo máximo de 30 días hábiles tras a presentación da solicitude.
3. A convocatoria de Asemblea Xeral farana, por escrito, o secretario xeral e o presidente a todos os colexiados polo menos con dez días naturais de antelación, salvo as de carácter extraordinario, que poderán ser convocadas con 48 horas de antelación, e poderase facer, neste caso, a través dun medio de comunicación público.
A convocatoria conterá o día, a hora e o lugar de reunión e fixará as horas correspondentes á primeira e segunda convocatoria e a orde do día.
4. A Asemblea Xeral constituirase validamente en primeira convocatoria coa metade máis un do censo de colexiados e, en segunda convocatoria, con calquera que sexa o número de colexiados asistentes. Entre a primeira e a segunda convocatoria debe mediar un mínimo de media hora.
5. A sesión da Asemblea Xeral será dirixida polo presidente, quen lles concederá a palabra aos asistentes que interveñan e, se é o caso, retirarállela aos participantes se se expresan en termos inadecuados ou ofensivos, se non seguen o punto da orde do día ou se reiteran argumentos xa expostos, podendo demandar a presenza dalgún colexiado, algún membro da Asesoría Xurídica do colexio ou de calquera empregado ou colaborador do colexio, cando o considere conveniente para o maior coñecemento dos temas obxecto de debate.
6. Para a validez dos acordos requírese alcanzar a maioría simple dos votos dos colexiados asistentes e decidirá, en caso de empate, o voto de calidade do presidente.
7. As votacións poderán ser a man alzada ou secretas, mediante papeleta, cando así o decida o presidente ou sexa aprobado a man alzada pola maioría simple dos colexiados asistentes.
8. Na orde do día da Asemblea Xeral consignarase o punto de rogos e preguntas, estas deberán ser concretas e poderanse presentar, se se desexa, por escrito, á consideración da Xunta Directiva con 48 horas de antelación á data da asemblea). Os asuntos que motiven rogos e preguntas non serán obxecto de discusión nin de votación.
9. Para a validez da celebración das sesións e da adopción de acordos será necesario que asistan o presidente e o secretario ou as persoas que legalmente as substitúan.
10. Da celebración da asemblea e dos acordos adoptados redactará acta o secretario.
As actas especificarán necesariamente a orde do día da reunión, as circunstancias do lugar e tempo en que se celebrou, os puntos principais das intervencións e deliberacións e o contido dos acordos adoptados.
A acta deberá ser aprobada, no prazo dun mes desde a súa celebración, por un colexiado interventor, designado, co seu respectivo suplente, na asemblea). O devandito colexiado interventor será elixido pola maioría da asemblea de entre os que voluntariamente se presenten ou, no seu defecto, por sorteo.
A acta deberá ser asinada polo referido interventor, en unión do presidente e do secretario, para a súa autenticidade e obrigatoriedade dos acordos adoptados para todos os colexiados.
Artigo 15º.-Competencias.
Constitúen competencias exclusivas da Asemblea Xeral de Colexiados a adopción dos seguintes acordos:
1. Aprobar os estatutos do colexio e a súa reforma.
2. Aprobar os orzamentos anuais de ingresos e gastos cuxo proxecto presente a Xunta Directiva.
3. Aprobar o balance e liquidación orzamentaria pechada o 31 de decembro de cada ano.
4. Aprobar a conta xeral da Tesouraría.
5. Fixar o importe das cotas colexiais ordinarias e extraordinarias dentro dos criterios sinalados polo Consello Galego de Médicos e, se é o caso, polo Consello Xeral de Colexios Médicos.
6. Aprobar os acordos que a Xunta Directiva tome sobre compra ou alleamento dos inmobles do colexio, sen cuxa aprobación non se poderán levar a cabo.
7. Aprobar e censurar a xestión da Xunta Directiva ou a de calquera dos seus membros.
8. A moción de censura á Xunta Directiva ou a calquera dos seus membros.
9. Aprobar normas reguladoras e de control do exercicio profesional que lle someta o Pleno da Xunta Directiva.
10. Por proposta do Pleno, aprobar por maioría absoluta dos presentes na asemblea o nomeamento ou contratación daquelas persoas físicas ou xurídicas, calquera que sexa a modalidade ou natureza xurídica do contrato:
a) Os ingresos cuxo cómputo anual, e por todos os conceptos posibles, superen o 5% dos ingresos totais anuais.
b) A daquelas persoas físicas ou xurídicas que tivesen conflito xudicial co colexio.
11. Cantas competencias lle atribúan as leis, estatais e da Comunidade Autónoma de Galicia, de colexios profesionais e estes estatutos.
O Pleno da Xunta Directiva someterá á aprobación da asemblea os asuntos que, ao seu criterio, merezan esta atención en razón da súa específica transcendencia colexial e profesional.
Artigo 16º.-Moción de censura.
O presidente e os demais membros da Xunta Directiva poderán ser obxecto de moción de censura con suxeición aos requisitos e procedementos seguintes:
1. Moción de censura contra o presidente da Xunta Directiva:
a) A moción de censura non se poderá formular durante o primeiro ano do seu mandato.
b) Deberase presentar mediante escrito dirixido ao presidente que terá que ser avalado coa sinatura, polo menos, do 20% dos colexiados ou do 50% dos membros da Xunta Directiva.
c) Recibido o escrito en que se formula a moción de censura contra o presidente, procederase á convocatoria de asemblea extraordinaria para debater a moción presentada). A asemblea celebrarase a partir dos quince días seguintes ao da data de presentación da moción e antes dun mes.
d) A asemblea xeral extraordinaria convocada para o efecto quedará constituída validamente en primeira convocatoria, coa presenza do 25% dos colexiados. Para a aprobación da moción de censura será necesario o voto favorable de dous terzos dos asistentes.
e) A aprobación da moción de censura implicará o cesamento do presidente, debendo proceder á convocatoria de eleccións e á constitución da Xunta Electoral para cubrir todos os cargos da Xunta Directiva, no prazo máximo dun mes desde que tivo lugar a asemblea xeral extraordinaria, continuando a Xunta Directiva en funcións, ata que se proceda a nomeamento dos novos membros da Xunta Directiva
f) Soamente se poderá someter o presidente a dúas mocións de censura nun mesmo período de mandato.
2. Moción de censura contra os restantes membros da Xunta Directiva.
a) A moción de censura non se poderá formular durante o primeiro ano do mandato do membro da Xunta Directiva contra o que se dirixe a moción.
b) A moción deberase presentar por escrito dirixido ao presidente).
c) O escrito de moción de censura dirixida contra o vogal dunha sección colexial terá que ser avalado coa sinatura, polo menos, do 20% dos colexiados que pertencen á sección de que se trate). Se a moción de censura non prosperase, os seus signatarios non poderán presentar nova moción de censura contra o vogal dentro do prazo dun ano natural contado desde a data de prestación da moción rexeitada.
d) O escrito de moción de censura dirixido contra os restantes membros da Xunta Directiva deberá ser avalado coa sinatura, polo menos, do 20% dos colexiados ou o 50% dos membros da Xunta Directiva.
e) Recibido o escrito en que se formula a moción de censura contra o presidente, procederase á convocatoria de asemblea extraordinaria para debater a moción presentada). A asemblea celebrarase a partir dos quince días seguintes ao da data de presentación da moción e antes dun mes.
f) A asemblea xeral extraordinaria convocada para o efecto quedará constituída validamente en primeira convocatoria coa presenza do 25% dos colexiados. Para a aprobación da moción de censura será necesario o voto favorable de dous terzos dos asistentes.
g) A aprobación da moción de censura implicará o cesamento inmediato do membro da Xunta Directiva censurado, debendo proceder á convocatoria de eleccións e á constitución da Xunta Electoral para cubrir o cargo vacante, no prazo máximo dun mes desde que tivo lugar a asemblea xeral extraordinaria.
Capítulo III
Xunta Directiva
Sección primeira
Composición, organización e funcións
Artigo 17º.-Constitución da Xunta Directiva.
A Xunta Directiva do colexio estará constituída por un Pleno e unha Comisión Permanente.
Artigo 18º.-Constitución do Pleno.
O Pleno da Xunta Directiva estará integrado:
a) Polo presidente.
b) Polos vicepresidentes primeiro, segundo e terceiro.
c) Polo secretario xeral.
d) Polo vicesecretario xeral.
e) Polo tesoureiro-contador.
f) Por un representante de cada unha das seccións colexiais ou áreas de traballo coñecidas como vogalías. Serán un mínimo de seis e un máximo de doce vogais, número que será fixado para cada período, por acordo da Xunta Directiva, na convocatoria de eleccións e de acordo coas modificacións do censo.
Artigo 19º.-Constitución da Comisión Permanente.
A Comisión Permanente da Xunta Directiva estará integrada:
a) Polo presidente.
b) Polos vicepresidentes primeiro, segundo e terceiro. Cada un representará unha área sanitaria da provincia, xerarquizada segundo o volume do censo de médicos colexiados en cada unha.
c) Polo secretario xeral.
d) Polo vicesecretario xeral.
e) Polo tesoureiro-contador.
Deberá ser convocado á Comisión Permanente calquera outro membro do Pleno da Xunta Directiva cando se deban tratar asuntos da súa especial incumbencia.
Artigo 20º.-Funcións do Pleno da Xunta Directiva.
Correspóndenlle ao Pleno da Xunta Directiva as seguintes funcións:
1. Velar polo cumprimento dos fins do colexio e por que todos os colexiados cumpran as normas de ética e deontoloxía da profesión médica.
2. Exercer as accións e actuacións oportunas para impedir e evitar a intrusión.
3. Exercer as facultades disciplinarias conforme estes estatutos.
4. Convocar asembleas xerais de colexiados ordinarias e extraordinarias, sinalando a orde do día para cada unha.
5. Convocar eleccións para prover os cargos da Xunta Directiva.
6. Aprobar as normas de funcionamento interno que considere convenientes.
7. Preparar e presentar para a súa aprobación á Asemblea Xeral os orzamentos de ingresos e gastos e as súas liquidacións.
8. Acordar a admisión de colexiados e coñecer as baixas e as súas causas.
9. Informar os colexiados con prontitude de cantas cuestións coñeza e poidan afectarlles, xa sexa de índole corporativa, colexial, profesional ou cultural.
10. Defender os colexiados no desempeño das funcións da profesión cando o considere procedente e xusto.
11. Programar, dirixir, coordinar e controlar cursos de formación profesional e as actividades e servizos colexiais.
12. Solicitar auditorías técnico-administrativas externas e designar auditores sobre asuntos económicos e racionalización de postos de traballo respecto do funcionamento interno do colexio.
13. Con carácter xeral, todas as funcións que lle atribúen ao colexio, como colexio profesional, a Lei de colexios profesionais da Comunidade Autónoma de Galicia, salvo aquelas que estean atribuídas á Asemblea Xeral de Colexiados polas devanditas leis e por estes estatutos.
14. Propoñerlle á Asemblea a contratación das persoas físicas e xurídicas na forma e supostos a que se refire o artigo 15.10 destes estatutos.
Artigo 21º.-Funcións da Comisión Permanente da Xunta Directiva.
A Comisión Permanente da Xunta Directiva desempeñará as seguintes funcións:
1. As funcións que expresamente lle delegue o Pleno da Xunta Directiva.
2. As competencias do Pleno da Xunta Directiva cando razóns de urxencia aconsellen o seu exercicio e darlle conta a este na sesión inmediata que celebre para a ratificación.
3. A aceptación das baixas dos colexiados, calquera que sexa a súa causa, sempre que se cumpra a lexislación vixente.
4. Resolver os asuntos administrativos de trámite.
Artigo 22º.-Reunións do Pleno e da Comisión Permanente.
1. O Pleno reunirase ordinariamente polo menos seis veces ao ano e, extraordinariamente, cando o solicite polo menos un terzo dos seus membros ou as circunstancias o aconsellen, a xuízo do presidente.
As convocatorias para as reunións do Pleno faraas o secretario, logo de mandato do presidente, que fixará a orde de día, con oito días naturais de antelación, e comunicaránselles mediante notificación por escrito aos seus membros, acompañadas da orde do día correspondente) O presidente terá facultade para convocar o Pleno con carácter de urxencia cando as circunstancias así o exixan, caso en que a convocatoria se poderá facer con 24 horas de antelación, mediante telegrama, fax e polos medios telemáticos que permitan acreditar o seu envío, a recepción e o seu contido.
O Pleno da Xunta Directiva constituirase validamente en primeira convocatoria cando concorran á reunión a metade máis un dos membros que o integran e, en segunda convocatoria, que se fará polo menos media hora máis tarde que a primeira, que se constituirá validamente calquera que sexa o número de asistentes.
Serán válidos os acordos adoptados pola maioría simple dos asistentes, tanto en primeira como en segunda convocatoria e, en caso de empate, na votación decidirá o presidente con voto de calidade.
En todo caso, será requisito necesario para a constitución válida do Pleno da Xunta Directiva e para a válida adopción de acordos que asistan o presidente e o secretario, ou as persoas que legalmente os substitúan, e tres membros máis da Xunta Directiva.
Será obrigatoria a asistencia ás sesións, salvo causa xustificada). A falta non xustificada a tres consecutivas ou seis alternas estimarase como renuncia ao cargo.
A Presidencia poderá invitar aos plenos calquera colexiado, ben por iniciativa propia ou ben por petición deste, e asesores, que terán voz pero non dereito a voto; os colexiados invitados ao Pleno serano cando teñan algún interese directo e persoal nalgún dos asuntos que se vaian tratar, poderán ser oídos se o considera oportuno o presidente e abandonarán a reunión cando este o ordene e, en todo caso, durante as deliberacións.
2. A Comisión Permanente reunirase por citación do presidente, ordinariamente unha vez ao mes, salvo en período de vacacións, e con maior frecuencia cando os asuntos o requiran a xuízo deste ou o soliciten por escrito tres dos seus membros.
A convocatoria da Comisión Permanente notificaráselles aos seus membros coa orde do día, con 48 horas de antelación polo menos, e quedará facultado o presidente para convocar de urxencia con 24 horas de antelación.
A Comisión Permanente constituirase validamente coa asistencia do presidente e do secretario, ou das persoas que legalmente os substitúan e, polo menos, dous dos seus membros, e os acordos adoptaranse na forma prevista para os do Pleno, debendo dar conta deles a este na primeira sesión que se celebre.
Deberá ser convocado á Comisión Permanente calquera outro membro do Pleno da Xunta Directiva cando se deban tratar asuntos propios da vogalía que representa, pero sen dereito a voto.
Ás sesións da Comisión Permanente, ao igual que ás do Pleno, poderá ser convocado un membro da Asesoría Xurídica do colexio, quen terá voz pero non voto.
3. De cada sesión do Pleno redactará acta o secretario, que será asinada por el e polo presidente para a súa autenticidade e especificará necesariamente os asistentes, a orde do día da reunión, as circunstancias do lugar e tempo en que se celebrou, os puntos principais das intervencións e deliberacións e o contido dos acordos adoptados, e poderase someter á súa aprobación por decisión do presidente na mesma ou na seguinte sesión; non obstante, o secretario poderá emitir certificación sobre os acordos específicos que se adoptasen, sen prexuízo da ulterior aprobación da acta, pero, en tal caso, fará constar expresamente na certificación esta circunstancia.
Artigo 23º.-Comisións e grupos de traballo, órganos de participación e asesoramento.
O Pleno da Xunta Directiva poderá acordar a constitución de cantas comisións e grupos de traballo considere convenientes para o mellor funcionamento do colexio e un máis axeitado servizo dos intereses colexiais.
Por iniciativa da Xunta Directiva ou dos colexiados que compartan un modo de exercicio profesional, ou teñan en común unha problemática ou calquera tipo de inquietude, poderase acordar a creación dun órgano de participación ou de asesoramento, coa denominación que para o efecto se determine.
Os órganos de participación e asesoramento poderán exercer as funcións delegadas que o Pleno da Xunta Directiva lles asigne.
É deber dos colexiados participar e colaborar cos órganos a que pertenzan.
Constitúe función primordial destes órganos asesorar e colaborar cos órganos de goberno do colexio en todos aqueles asuntos relacionados co ámbito de cada un deles.
A súa constitución, funcións e réxime de funcionamento será aprobado polo Pleno da Xunta Directiva.
Artigo 24º.-Duración do mandato e causas do cesamento.
1. Todos os nomeamentos de cargos directivos do colexio terán un mandato de actuación de catro anos e poderán ser reelixidos unha soa vez consecutiva para o mesmo cargo, podendo considerar unha segunda reelección cando, por non se esgotar a duración completa dalgún mandato, isto non supoña unha permanencia superior aos dez anos no cargo.
2. Os membros da Xunta Directiva cesarán polas causas seguintes:
a) Expiración ou finalización do prazo para o que foron elixidos.
b) Renuncia do interesado.
c) Nomeamento ou elección para un cargo de Goberno ou da Administración pública central, autonómica, local, institucional, sindical ou política de carácter executivo, así como para cargo directivo de calquera compañía aseguradora, calquera que sexa o seu ámbito.
d) Condena por sentenza firme que supoña a inhabilitación para cargos públicos.
e) Sanción disciplinaria firme por falta grave ou moi grave, non rehabilitada.
f) Perda das condicións de elixibilidade expresadas no artigo 39. destes estatutos.
g) Por decisión da Asemblea Xeral en que se aprobe unha moción de censura, nos termos e procedementos establecidos nestes estatutos.
h) Por se ausentar de máis de tres reunións consecutivas ou de máis de seis alternas da Xunta Directiva no mesmo exercicio e sen causa xustificada.
3. No suposto de que se produzan vacantes en máis da metade dos membros da Xunta Directiva, deberanse convocar novas eleccións. O Consello Galego de Médicos adoptará as medidas que considere convenientes para completar provisionalmente, cos colexiados máis antigos, a Xunta Directiva cando se produza o cesamento de máis da metade dos cargos. Esta xunta provisional, así constituída, exercerá funcións ata que tomen posesión os designados en virtude de elección que se convocará no prazo máximo de 30 días.
No caso de que se producisen vacantes en menos da metade dos membros da Xunta Directiva, e unha destes sexa a do presidente, se estas circunstancias sucedesen na primeira metade do período de mandato, convocaranse novas eleccións e, se acontecese durante a segunda metade deste, o vicepresidente primeiro esgotará o mandato ata a convocatoria ordinaria de eleccións, salvo no suposto de que a vacante do presidente se producise como consecuencia dunha moción de censura contra este.
Os demais cargos vacantes cubriranse na forma descrita anteriormente; é dicir, se a vacante se producise na primeira metade do período do mandato, convocaranse novas eleccións; e se acontecese durante a segunda metade deste, a Xunta Directiva poderá nomear un vogal da sección ata esgotar o mandato.
O vicepresidente primeiro será substituído polo vicepresidente segundo nos mesmos termos e o vicepresidente segundo polo vicepresidente terceiro.
En todo caso, as eleccións deberanse convocar no prazo máximo de dous meses desde que se produza o suposto que dá lugar a estes.
Artigo 25º.-Auditorías.
Cando se produza a renovación ordinaria, total ou parcial, dos órganos directivos, a Xunta Directiva saínte deberá encargar unha auditoría de xestión e unha auditoría económico-financeira, correspondentes ao período en que se exerceu a responsabilidade de goberno da corporación, sen prexuízo da función fiscalizadora que lles corresponde a os organismos públicos legalmente habilitados conforme o disposto no artigo 32.3º da Lei 11/2001, do 18 de setembro.
Sección segunda
Cargos da xunta directiva
Artigo 26º.-O presidente.
O presidente ocupa a representación legal do colexio e velará, dentro da provincia de Lugo, polo cumprimento das prescricións legais e regulamentarias aplicables ao colexio, como colexio profesional, e á profesión médica, destes estatutos e dos acordos e disposicións que adopten o Consello Galego de Médicos, a Asemblea Xeral de Colexiados e a Xunta Directiva.
As disposicións adoptadas no exercicio das súas funcións, segundo as facultades que lle confiren estes estatutos, deberán ser acatadas, sen prexuízo das reclamacións que contra eles procedan.
Ademais, corresponderanlle as seguintes funcións:
1. Velar pola boa práctica e o prestixio da profesión médica.
2. Presidir as sesións da Asemblea Xeral e da Xunta Directiva, decidindo os empates que se puidesen producir nas votacións co seu voto de calidade.
3. Nomear todas as comisións, por proposta, se é o caso, da Asemblea Xeral, do Pleno ou da Permanente, presidíndoas se o considerase conveniente.
4. Convocar, fixar a orde do día, abrir, dirixir e levantar as sesións do Pleno e da Comisión Permanente da Xunta Directiva.
5. Solicitar dos centros administrativos correspondentes os datos que necesite para cumprir os acordos da Xunta Directiva do colexio e ilustrala nas súas deliberacións e resolucións.
6. Autorizar o documento que aprobe a Xunta Directiva como xustificante de que o facultativo está incorporado ao colexio.
7. Autorizar os informes e comunicacións que se dirixan ás autoridades, institucións, corporacións ou particulares.
8. Autorizar as contas bancarias, as imposicións que se fagan e os talóns, cheques e demais instrumentos para retirar fondos.
9. Visar as certificacións que expida o secretario do colexio.
10. Aprobar os libramentos e ordes de pagamento e libros de contabilidade.
11. Velar co maior interese pola boa conduta profesional dos colexiados e polo decoro do colexio.
12. Asinar en representación do colexio os acordos, convenios e contratos que asine a corporación con terceiros, logo da aprobación do Pleno da Xunta Directiva.
13. Exercer cantas funcións e prerrogativas estean establecidas nas disposicións legais e regulamentarias vixentes e as demais previstas nestes estatutos.
O cargo de presidente será exercido gratuitamente; non obstante, nos orzamentos colexiais fixaranse as partidas precisas para atender decorosamente os gastos de representación da Presidencia do colexio.
Artigo 27º.-Os vicepresidentes.
O vicepresidente primeiro levará a cabo todas aquelas funcións que lle delegase o presidente e asumirá as deste en caso de ausencia, enfermidade, abstención ou recusación, sen necesidade de xustificación ante terceiros.
Vacante a Presidencia, farase o disposto no artigo 24º.3 dos estatutos.
O disposto neste artigo é aplicable, se é o caso, ao vicepresidente segundo respecto do vicepresidente primeiro e ao vicepresidente terceiro respecto do vicepresidente segundo.
Artigo 28º.-O secretario xeral.
Independentemente das outras funcións que deriven destes estatutos, das disposicións vixentes e das ordes procedentes da Presidencia, correspóndelle ao secretario xeral:
1. Redactar e dirixir os oficios de citación para todos os actos do colexio, segundo as ordes que reciba do presidente e coa anticipación debida.
2. Redactar as actas das asembleas xerais e das reunións que celebre en pleno a Xunta Directiva, cos requisitos formais establecidos nestes estatutos, coidando de que se copien, despois de aprobalas, no soporte correspondente, asinándoas co presidente.
3. Establecer os soportes que se precisen para o mellor e máis ordenado servizo, debendo existir aquel en que se anoten as sancións que se lles impoñen aos colexiados.
4. Recibir e darlle conta ao presidente de todas as solicitudes e comunicacións que se remitan ao Colexio ou á Secretaría.
5. Asinar co presidente o documento acreditativo de que o médico está incorporado ao colexio.
6. Expedir as certificacións que soliciten os interesados.
7. Redactar anualmente a memoria que reflicta as vicisitudes do ano, que se deberá poñer á disposición de calquera colexiado.
8. Asumir a dirección dos servizos administrativos e a xefatura do persoal do colexio, sinalando de acordo coa Comisión Permanente as horas que deberá dedicar a recibir visitas e despacho da Secretaría.
9. Informar o Pleno das decisións adoptadas en materia de servizos administrativos e persoal do colexio a que se refire o punto anterior.
10. Exercer cantas funcións estean establecidas nas disposicións legais e regulamentarias vixentes e as demais previstas nestes estatutos.
O cargo de secretario será retribuído coa asignación que acorde a Xunta Directiva, que figurará no orzamento colexial.
Artigo 29º.-O vicesecretario.
O vicesecretario, conforme acorde ao Pleno da Xunta Directiva, auxiliará no traballo o secretario, asumindo as súas funcións en caso de ausencia, enfermidade, abstención, recusación ou vacante, sen necesidade de xustificación ante terceiros.
Artigo 30º.-O tesoureiro-contador.
Correspóndenlle ao tesoureiro-contador as seguintes funcións:
1. Dispoñer o necesario para que a contabilidade do colexio se leve conforme o procedemento ou as normas legais e estatutarias vixentes.
2. Asinar, conxuntamente co presidente, todos e cada un dos gastos e investimentos que, aprobados no orzamento, se executen no colexio, así como as contas correntes bancarias e imposicións que se fagan, librando para o efecto os cheques e demais instrumentos de pagamento para retirar cantidades.
3. Presentar anualmente, dentro do primeiro trimestre de cada ano, ao Pleno da Xunta Directiva e á Asemblea Xeral, o orzamento de ingresos e gastos, os proxectos de suplementos de crédito e a memoria económica, xunto co balance, conta de resultados e liquidación orzamentaria, pechadas o 31 de decembro do ano anterior, para a súa aprobación ou rexeitamento.
4. Asinar os balances e os estados financeiros que se deduzan da contabilidade.
5. Controlar, dun xeito regular e periódico, os fondos líquidos do colexio en bancos, asegurándose de que se fai unha xestión prudente e eficaz destes.
6. Controlar e supervisar os investimentos do colexio, informando regularmente da súa marcha e resultados á Xunta Directiva.
7. Controlar e supervisar o contido económico dos contratos subscritos polo colexio con terceiros, informando regularmente da súa marcha e resultados á Xunta Directiva.
Para o desempeño de todas ou parte das anteriores funcións, o tesoureiro poderá contar, logo da aprobación do Pleno da Xunta Directiva, cos apoios de persoal técnico e medios materiais que sexan necesarios.
Artigo 31º.-Os vogais representantes das seccións colexiais.
1. As vogalías, integradas dentro da área profesional do colexio, agrupan os colexiados que coa mesma modalidade e forma de exercicio profesional, estando, se é o caso, en posesión de nomeamento, participan dunha mesma problemática e interese común.
-A competencia para modificar, substituír, crear ou extinguir as diversas vogalías corresponderalle á Asemblea Xeral, mediante a oportuna modificación estatutaria; en caso de extinción, deberase respectar en todo caso o tempo de mandato que lle queda á vogalía para desaparecer.
-As vogalías poderanse organizar internamente de forma autónoma e elaborarán o seu propio regulamento de funcionamento, que deberá ser aprobado polo Pleno da Xunta Directiva.
-As vogalías formarán parte necesariamente de cantas comisións constituídas pola Xunta Directiva se establezan para tratar problemas específicos da vogalía.
2. No colexio existirán as seguintes vogalías:
-Vogalía de médicos de hospitais.
-Vogalía de médicos de atención primaria.
-Vogalía de médicos de exercicio libre (medicina privada por conta propia ou por conta allea).
-Vogalía de médicos xubilados.
-Vogalía de médicos desempregados ou con emprego en precario.
-Vogalía de médicos en formación e/ou licenciados nos últimos 5 anos.
-Vogalía de médicos non asistenciais e en situacións especiais (ao servizo das administracións, institucións ou entidades en postos de carácter non asistencial e aqueles en situacións especiais dentro do ámbito asistencial, non incluídos nas anteriores seccións).
-O número de vogais por cada sección será proporcional ao número de censados nesa vogalía (1 por cada 250 ou fracción excedente superior a 50), cun mínimo absoluto dun vogal por sección.
-Se non se presenta ningún colexiado a unha vogalía, a Xunta Directiva nomeará a alguén.
A Asemblea Xeral, por proposta do Pleno da Xunta Directiva, poderá crear outras vogalías cando considere que un colectivo de colexiados participa en razón ao seu exercicio profesional da mesma problemática e interese común. A súa pertenza con voz e voto á Xunta Directiva exixirá que estea constituída por, polo menos, o 10% da colexiación.
Cada vogal, como membro do Pleno da Xunta Directiva, terá como función asesorar nos asuntos da súa especialidade e elevar estudos e propostas nos problemas da súa competencia tanto á Xunta Directiva coma á Asemblea Xeral.
A asemblea, o Pleno e a Comisión Permanente poderán asignarlles ás vogalías asuntos alleos ás súas especialidades, sempre que sexan de interese para o desenvolvemento de obxectivos integrais.
Sección terceira
Garantías dos cargos colexiais
Artigo 32º.-Consideración dos cargos.
Dada a natureza de corporación de dereito público do colexio, recoñecido por lei e amparado polo Estado e a Comunidade Autónoma de Galicia, o cumprimento das obrigas correspondentes aos cargos electivos terá, para os efectos corporativos e profesionais, a consideración e carácter de cumprimento de deber colexial.
Para todos os efectos, os membros da Xunta Directiva terán a consideración de autoridade no desempeño das súas funcións e competencias.
Artigo 33º.-Facultades.
A designación para un cargo colexial de orixe electiva faculta o seu titular para exercelo libremente durante o seu mandato e comprende as seguintes facultades:
a) Expresar con enteira liberdade as súas opinións nas materias concernentes á esfera da representación colexial.
b) Promover as accións a que haxa lugar para a defensa dos dereitos e intereses colexiais confiados ao seu cargo.
c) Reunirse cos restantes membros dos órganos de goberno corporativo conforme as normas estatutarias para deliberar, acordar e xestionar temas de actividade colexial.
d) Ser protexido contra calquera acto de usurpación, abuso ou inxerencia que afecte o exercicio libre da súa función.
e) Obter dos órganos colexiais competentes a información, o asesoramento e a cooperación necesarios nas tarefas do seu cargo.
f) Dispoñer das facilidades precisas para interromper a súa actividade profesional cando as exixencias da súa representación colexial así o impoñan.
Artigo 34º.-Ausencias e desprazamentos no servizo.
A asistencia dos cargos electivos de representación ás reunións regulamentariamente convocadas polas entidades colexiais terá os efectos sinalados, en cada caso, polas disposicións vixentes.
A organización colexial, ao cursar as convocatorias que correspondan, dentro das súas facultades, procurará moderar as ausencias de maneira que se produzan as menores perturbacións. En todo caso, o cargo representativo deberá darlle conta á autoridade correspondente da necesidade da súa ausencia do posto de traballo, xustificando coa convocatoria o motivo da falta de presenza e anunciándoo coa maior antelación posible e sen recargar por iso, no posible, o traballo noutros compañeiros.
Capítulo IV
Comisión de Ética e Deontoloxía Médica
Artigo 35º.-Natureza e composición.
No colexio existirá unha Comisión de Ética e Deontoloxía Médica cunha composición de entre cinco e nove membros, designados polo Pleno da Xunta Directiva mediante votación secreta.
Os nomeamentos terán unha duración de catro anos, que se iniciará coa constitución de cada Xunta Directiva e finalizará cando remate o mandato desta.
Son condicións para ser membro desta comisión:
-Ter, como mínimo, 12 anos de colexiación.
-Estar a exercer a profesión ou estar xubilado exercéndoa.
-Non estar sancionado nin sometido a expediente disciplinario.
-Non ter sido condenado mediante sentenza firme en procedemento xudicial por responsabilidade profesional.
-Non ser membro da Comisión Permanente da Xunta Directiva.
A Comisión elixirá entre os seus membros un presidente e un secretario e estará validamente constituída cando estean presentes, polo menos, a metade máis un dos seus membros; os acordos tomaranse por maioría co voto de calidade do presidente en caso de empate e de cada reunión redactarase unha acta que asinarán o presidente e o secretario e da que se remitirá copia á Xunta Directiva.
Artigo 36º.-Funcións.
É función da Comisión Deontolóxica asesorar a Xunta Directiva en todos aqueles asuntos en que esta considere oportuno o seu ditame, que será preceptivo nos seguintes casos:
-Cuestións en que, por versaren sobre deontoloxía médica, se deban aplicar os principios do código deontolóxico.
-Con anterioridade e con carácter previo á imposición de calquera tipo de sanción a un colexiado.
-Asesoramento ao Pleno da Xunta Directiva sobre materia de publicidade médica e, en xeral, sobre os casos de competencia desleal.
-Promoción de accións encamiñadas á mellora do exercicio da profesión en materias de ética e deontoloxía.
Capítulo V
Réxime electoral
Artigo 37º.-Proceso electivo.
Todos os cargos da Xunta Directiva serán elixidos polos colexiados do colexio con dereito a voto, en elección libre, directa e secreta.
Artigo 38º.-Duración do mandato e toma de posesión.
1. A duración dos cargos da Xunta Directiva será de catro anos e poderán ser reelixidos, pero non se poderá superar un máximo de dous mandatos consecutivos ou un total de 10 anos para o mesmo cargo.
2. Os candidatos electos tomarán posesión dos seus cargos no prazo máximo de trinta días naturais computables desde a celebración das eleccións.
Artigo 39º.-Requisitos de elixibilidade.
Para ser elixible requírese estar colexiado no colexio, ao día no pagamento das cotas colexiais, atoparse exercendo a profesión médica e non estar condenado por sentenza firme que supoña suspensión para o exercicio de cargo público ou ser sancionado disciplinariamente en calquera colexio de médicos, mentres non sexa rehabilitado.
Artigo 40º.-Censo electoral.
1. Cada catro anos, como mínimo, o colexio, elaborará unha lista provisional do censo de colexiados que será exposta nas oficinas colexiais, cunha anterioridade non inferior a un mes antes da convocatoria prevista de eleccións.
2. A lista provisional do censo quedará exposta ata a data de convocatoria das eleccións e durante o devandito período os colexiados poderán solicitar as rectificacións que consideren oportunas, logo de xustificación documental.
Todas as reclamacións que se interpoñan en vía administrativa deberán ser resoltas antes do quinto día posterior á convocatoria de eleccións. Transcorrido o devandito prazo, darase por definitivo o censo electoral que custodiará a Xunta Electoral.
3. Se se convocasen eleccións antes da finalización do mandato de catro anos, utilizarase o censo electoral vixente o día da convocatoria.
4. Cada candidatura terá dereito a unha copia do censo electoral definitivo que lle será facilitada pola Xunta Electoral, comprometéndose e asinando o documento que a xunta lle presente para cumprir e respectar as disposicións vixentes en materia de protección de datos de carácter persoal.
Artigo 41º.-Convocatoria de eleccións.
1. A convocatoria de eleccións á Xunta Directiva será realizada por acordo do Pleno da Xunta, como mínimo dous meses antes de finalizar o seu mandato.
2. A convocatoria será anunciada dentro dos cinco días naturais seguintes ao da adopción do acordo correspondente, mediante circular a todos os colexiados. Ademais, inserirase nos taboleiros de anuncios da sede e subsedes do colexio en Lugo, Monforte de Lemos e Burela e na páxina web do colexio. O prazo para a celebración de eleccións será como máximo de tres meses desde a convocatoria.
3. No anuncio das eleccións deberán constar os cargos a que se refiren estas, os prazos para a presentación de candidatura (que durará, polo menos, vinte días naturais), o calendario electoral, o día e o lugar da súa celebración e o horario de apertura e peche das urnas.
Artigo 42º.-Constitución e funcións da Xunta Electoral.
1. O Pleno da Xunta Directiva, na reunión en que se acorde a convocatoria de eleccións, nomeará a Xunta Electoral, que estará formada por tres membros e os seus respectivos suplentes, elixidos por sorteo entre todos os colexiados con dereito a voto, actuando de presidente o de maior idade e de secretario o de menor idade.
2. Non poderán ser membros da Xunta Electoral, así como tampouco das mesas electorais, nin os colexiados que ocupen cargo na Xunta Directiva, nin os que se presenten nas candidaturas.
3. A Xunta Electoral constituirase dentro dos seis días naturais seguintes ao seu nomeamento, momento a partir do cal presidirá o proceso electoral e velará polo seu desenvolvemento correcto e democrático.
4. O mandato da Xunta Electoral conclúe cando toma posesión a nova Xunta Directiva, como máximo aos trinta días das eleccións.
5. Nos supostos de renuncia ou cesamento dos compoñentes da Xunta Electoral, procederase á súa substitución polo mesmo procedemento previsto para a súa designación, considerando como tales todos aqueles que supoñan ausencia xustificada do posto de traballo, logo da valoración favorable pola Xunta Directiva.
6. As sesións da Xunta Electoral son convocadas polo seu presidente.
7. Serán funcións da Xunta Electoral as seguintes:
a) Dirixir e supervisar o proceso electoral para que se desenvolva segundo as normas electorais estatutarias e o Código de Deontoloxía Médica, sobre todo no que atinxe ao respecto persoal entre os candidatos.
b) Fixar o horario da votación no día sinalado pola Xunta Directiva na convocatoria de eleccións.
c) Aprobar e publicar na sede e subsedes do colexio as distintas candidaturas.
d) Rexeitar aquelas candidaturas ou candidatos que non reúnan os requisitos exixibles polas normas vixentes.
e) Aprobar o modelo oficial das papeletas de votación, así como os sobres que as deben conter e a acreditación para poder exercer o voto por correo.
f) Nomear, por sorteo de 3 titulares e 3 suplentes dentro do censo correspondente á área sanitaria, os membros das mesas electorais coas súas demarcacións territoriais.
g) Velar polo correcto funcionamento do sistema de voto por correo, podendo ditar, a este respecto, instrucións para facilitar o voto a quen o desexe exercer por esta vía coas debidas garantías.
h) Corrixir e resolver, con carácter inmediato, calquera queixa, infracción ou defecto de funcionamento que se poida producir durante a campaña electoral.
i) Vixiar o correcto funcionamento das mesas electorais e o desenvolvemento da votación e o escrutinio dos votos emitidos directamente ou por correo.
j) Proclamar os resultados electorais producidos.
k) A Xunta Electoral poderá facilitar, logo de solicitude, os censos do/s grupo/s a que se refiran as eleccións á candidatura ou candidatos participantes nestas.
Artigo 43º.-Presentación e aprobación de candidaturas.
1. As candidaturas aos cargos da Xunta Directiva do colexio presentaranse á Xunta Electoral en lista pechada, dentro dos vinte días naturais seguintes a aquel en que se faga pública a convocatoria). Deberán incluír relación nominal de candidatos e cargos elixibles, debidamente asinadas por todos os compoñentes da candidatura, facendo constar o seu número de colexiado e DNI, nun prazo de entre 20 e 30 días naturais seguintes a aquel en que se faga pública a convocatoria, que será fixado no mesmo Pleno en que se convoquen as eleccións.
2. O día hábil seguinte ao da expiración do prazo de presentación de candidaturas reunirase a Xunta Electoral e proclamará a relación de candidaturas que reúnan as condicións de elixibilidade, de non existir causa de ilexibilidade nalgún dos seus candidatos.
Dentro dos cinco días naturais seguintes ao da expiración do prazo para presentar candidaturas, a Xunta Electoral comunicaralle ao cabeza da candidatura, se existisen, as causas de non elixibilidade apreciadas respecto a todos ou algúns dos integrantes da lista). O prazo para a emenda destas anomalías é de dous días hábiles. Finalizado o devandito período, proclamarase a relación final de candidaturas admitidas ás eleccións, dentro dos dous días seguintes.
3. Contra o acordo da Xunta Electoral de excluír da lista os candidatos incursos en causa de non elixibilidade, os candidatos excluídos e os representantes das súas candidaturas poden interpoñer recurso de alzada ante o Consello Galego de Médicos, nos termos previstos nestes estatutos. A interposición do recurso non suspende a execución do acto impugnado nin a continuación do proceso electoral.
4. As eleccións celebraranse a partir dos 30 días naturais desde a proclamación definitiva de candidatos.
5. No caso de que se presentase unha soa candidatura, a Xunta Electoral, logo de comprobación de que os candidatos reúnen as condicións de elixibilidade recollidas nos estatutos, proclamaraos electos, sen que proceda votación ningunha.
Artigo 44º.-Campaña electoral.
1. Desenvolverase desde o día seguinte ao da proclamación das candidaturas, ata un día natural antes da celebración da votación para as eleccións; o día anterior á votación será xornada de reflexión e estará prohibida toda actividade electoral.
2. Queda prohibida toda actividade electoral que implique descrédito ou falta de respecto persoal aos demais candidatos ou que estea en desacordo cos principios contidos no Código de Deontoloxía Médica). O quebrantamento desta prohibición suporá a exclusión como candidato por acordo da Xunta Electoral, logo de informe, non vinculante, da Comisión Deontolóxica.
3. A Xunta Electoral poderá autorizar as distintas candidaturas, logo de solicitude e conformidade coa dispoñibilidade, para o uso das instalacións colexiais nos actos electorais.
Artigo 45º.-Elección.
1. Todo o territorio a que se estende a xurisdición do colexio formará un só distrito electoral, e as mesas electorais constituiranse nos locais do propio colexio e nas súas sedes de Monforte de Lemos e Burela). Todo colexiado será censado por defecto na sede correspondente ao seu lugar de traballo, salvo que desexe exercer o seu dereito a voto na sede correspondente ao seu domicilio, en caso de non seren coincidentes, para o cal debe presentar a correspondente solicitude nun prazo mínimo de 10 días naturais previos á celebración de eleccións.
2. As mesas electorais estarán constituídas no día e hora que fixe a convocatoria por tres colexiados e os seus respectivos suplentes, non candidatos, nin membros da Xunta Directiva saínte, que terán que pertencer a cada un dos terzos de colexiados, e actuará como presidente da mesa o colexiado de maior idade e como secretario o de menor idade.
a) Os presidentes das mesas serán designados polo Pleno da Xunta Directiva, os vogais serán designados pola Xunta Electoral mediante sorteo e será obrigatoria a aceptación polos colexiados aos cales lles corresponda.
Toda candidatura, logo de solicitude da Xunta Electoral presentada cun mínimo de 10 días naturais antes da data de celebración de eleccións que, se é o caso, expedirá a oportuna credencial, poderá nomear un interventor en cada mesa electoral. Os interventores das candidaturas, ademais de estaren colexiados, deberán reunir os requisitos do artigo 39 destes estatutos.
b) Se chegada a hora de constitución das mesas electorais non se puidese levar a efecto por non alcanzar os seus membros o número necesario para iso, a Xunta Electoral proverá a constitución a libre criterio, coa facultade mesmo de modificar a súa composición ao longo da xornada de votación, se fose necesario, respectando, a ser posible, os requisitos exixidos aos membros das mesas electorais.
3. En cada sede electoral haberá, á disposición dos colexiados que queiran emitir o seu voto persoalmente, un número suficiente de papeletas de cada unha das candidaturas que se presenten e de sobres especiais de votación.
4. As papeletas de voto que editen as candidaturas deberán ser brancas e do mesmo tamaño, e deberán levar impresos, por unha soa cara e correlativamente, os cargos a cuxa elección se procede.
5. Serán nulos todos os votos recaídos en persoas que non figuren nas candidaturas aprobadas, así como as papeletas que non se axusten ao modelo descrito no punto 4, ou que conteñan frases ou expresións distintas do nome e cargo do candidato proclamado.
6. Finalizado o período de votación, procederase seguidamente ao escrutinio dos votos obtidos por cada candidatura en cada unha das mesas electorais. Do desenvolvemento da votación e dos resultados desta redactarase acta, asinada por todos os compoñentes da/s mesa/s electoral/ais, que se transmitirá á Xunta Electoral.
7. Sumados os resultados de todas as mesas electorais e redactada a oportuna acta, o presidente da Xunta Electoral proclamará os resultados e o colexio expedirá os correspondentes nomeamentos aos integrantes da lista que obtivesen a maioría de votos. A toma de posesión efectuarase o día que para tal fin sinale o Pleno da Xunta Directiva, dentro do prazo establecido nos estatutos.
Artigo 46º.-Instrucións do voto.
1. O dereito de sufraxio exércese persoalmente, sen prexuízo das disposicións sobre o voto por correo. O voto é secreto, ninguén pode ser obrigado ou coaccionado baixo ningún pretexto no exercicio do seu dereito de sufraxio, nin a revelar o seu voto.
O voto poderá ser emitido persoalmente ou por correo certificado, mediante papeleta única da candidatura a que se vote, contido nun sobre especial de voto, debidamente pechado, confeccionado polo colexio, no exterior do cal figurará a seguinte inscrición:
«Contén papeleta para a elección da Xunta Directiva do Ilustre Colexio Oficial de Médicos de Lugo».
2. Os colexiados que prevexan que na data da votación non van estar na localidade onde se proceda á votación ou que, por calquera outra circunstancia, non poidan comparecer, poderán emitir o seu voto por correo solicitándoo mediante comparecencia persoal na sede ou subsede, asinando persoalmente a solicitude, correspondente do colexio, en horario de oficina que teñan establecido, a partir da data de aprobación das candidaturas e ata o décimo día natural anterior á votación, acreditando a súa identidade mediante exhibición do carné colexial e o DNI.
Aqueles colexiados que, por imposibilidade física, debidamente acreditada a xuízo da Xunta Electoral, non puidesen comparecer persoalmente para solicitar o voto por correo, poderán outorgar poderes notariais a unha terceira persoa con carácter individual para o devandito trámite.
3. Procedemento do voto por correo.
No caso de que os colexiados decidan emitir o voto por correo, solicitarán persoalmente nas oficinas do colexio (segundo se recolle no punto 2) os sobres especiais de voto (descritos no punto 1) e un segundo sobre especial de identificación, tamén editado exclusivamente polo colexio, así como as papeletas das diferentes candidaturas que se presentan a elección.
Unha vez introducidas as papeletas nos sobres especiais de voto (referidas no punto 1) e debidamente pechados, estes introduciranse nun segundo sobre especial de identificación, confeccionado polo colexio, en cuxo anverso aparecerá a inscrición:
«Eleccións aos cargos directivos do Colexio Oficial de Médicos de Lugo»
e no reverso:
«Votante»: apelidos e nome................
Nº colexiado...............................
Sinatura.......................................
Tamén debidamente pechado este sobre especial de identificación, editado e facilitado polo colexio, remitirase, por correo certificado e con antelación suficiente, ao secretario da Xunta Electoral, dentro dun terceiro sobre no que figurará de forma destacada a palabra «Eleccións». Aberto o sobre exterior e logo de recoñecemento de sinatura de votante pola Xunta Electoral, esta custodiará sen abrir os sobres especiais de identificación que conteñen os especiais do voto ata o momento da elección, en que os pasará á mesa electoral, entón o presidente da mesa procederá á súa apertura e depositaraos nas urnas correspondentes, logo da comprobación de que o votante figura nos censos a que votou e, sempre que sexa posible, esta custodia efectuaraa o propio servizo de correos.
Non se admitirán os sobres chegados ao colexio con posterioridade aos cinco días hábiles previos á data da elección e destruiranse sen abrilos os que se reciban con posterioridade.
4. O voto por correo imposibilita o voto persoal.
5. A Xunta Electoral reunirase nunha ou varias ocasións para a apertura dos sobres exteriores, en primeiro lugar comprobará os datos do elector e a sinatura que constan na parte exterior do sobre especial de identificación, editado polo colexio, o cal contén o sobre especial de voto pechado coas papeletas, e cotexará os datos de identificación cos contidos no expediente persoal do colexiado. Os sobres agruparanse por mesas electorais (Lugo, Monforte de Lemos e Burela), redactarase a acta e farase a listaxe dos sobres recibidos e dos seus votantes, tanto dos validados coma dos que conteñan incidencias, e custodiaraos no seu poder ata o día da votación, en que se farán chegar as devanditas actas e listaxes ás mesas electorais unha vez constituídas.
6. Serán nulos todos os votos emitidos por correo que non utilicen os sobres especiais de voto e especiais de identificación, editados exclusivamente polo colexio médico provincial. Ningún dos candidatos ou candidaturas os poderá reproducir.
Artigo 47º.-Condicións particulares electorais.
1. Non será necesaria a celebración de eleccións cando sexa proclamada unha única lista de candidatos.
2. Neste caso, a Xunta Electoral redactará acta, asinada por todos os compoñentes desta, onde se expresará a citada circunstancia e a non necesidade de celebrar eleccións, e tramitarase á Xunta Directiva do colexio.
3. Despois da notificación da acta á Xunta Directiva, o colexio expedirá os correspondentes nomeamentos, cuxa toma de posesión se verificará o día que, para tal fin, sinale o Pleno da xunta dentro do prazo establecido nos estatutos.
Artigo 48º.-Deber de comunicación.
1. Da convocatoria de eleccións daráselle conta ao Consello Galego de Médicos no prazo máximo de quince días.
2. A composición da Xunta Directiva que resulte das eleccións seralle notificada á Consellería de Presidencia, á Consellería de Sanidade, ao Consello Galego de Médicos e ao Consello Xeral de Colexios de Médicos.
Artigo 49º.-Cesamento e vacantes.
Os membros da Xunta de Goberno do Colexio de Médicos de Lugo cesarán polas causas expostas no artigo 24 destes estatutos, no que tamén se recolle o sistema de designación de substitutos en caso de vacante dun cargo da Xunta Directiva.
Capítulo VI
Colexiación
Artigo 50º.-Obrigatoriedade da colexiación.
Será requisito indispensable para o exercicio da profesión médica en calquera das súas modalidades e especialidades a incorporación como colexiado ao colexio cando o domicilio profesional único ou principal do médico estea nesta provincia.
Serán excepción os supostos recollidos no artigo 3 da Lei 11/2001, do 18 de setembro, de colexios profesionais da Comunidade Autónoma de Galicia.
Para tal efecto, considérase como exercicio da profesión a prestación de servizos médicos a persoas nas súas distintas especialidades e modalidades, e como domicilio profesional principal o lugar ou centro en que o médico teña maior dedicación no seu exercicio.
De toda inscrición, alta ou baixa, daráselle conta ao Consello Xeral de Colexios de Médicos e ao Consello Galego de Médicos nun prazo máximo de 30 días.
Artigo 51º.-Colexiación potestativa.
Calquera médico que non exerza a profesión e desexe pertencer ao colexio poderase incorporar a este como colexiado.
Artigo 52º.-Solicitude de colexiación.
1. Para ser admitido no colexio achegaranse coa solicitude dúas fotos en cor, orixinal e copia ou foto dixital para compulsar do DNI, datos da conta bancaria composta de 20 díxitos para domiciliación de recibos, enderezo de correo electrónico, se o tiver. Así mesmo, é imprescindible o título de licenciado en medicina e cirurxía e de especialista, se o for, ou copia cotexada destes; os que non recibisen título de licenciado ou especialista, deberán presentar certificación da reitoría da universidade segundo a Orde ministerial do 18 de xullo de 1989; deberase, así mesmo, aboar a cota de entrada que en cada momento estableza a Xunta Directiva e, se é o caso, a asemblea, e cubrir a solicitude correspondente e o resto de documentos ou requisitos administrativos que a Xunta Directiva acorde.
2. Os estranxeiros comunitarios, ademais dos requisitos establecidos no parágrafo anterior (substitúese o DNI por tarxeta de residencia), é necesario que acheguen o título orixinal coa súa tradución para o castelán e a certificación de homologación orixinal.
Así mesmo, é necesaria certificación expedida pola autoridade competente do país de orixe, legalizada por vía diplomática, de non estar nin ter estado inhabilitado para o exercicio da medicina (artigo 7.1º do Real decreto 1691/1989).
Os estranxeiros non comunitarios deberán achegar e cumprir os requisitos que se establezan neste parágrafo e no anterior, ben que en lugar de DNI ou tarxeta de residencia deberán achegar orixinal do pasaporte e copia para compulsar.
3. Cando o solicitante proceda doutra provincia, deberá presentar, ademais, o certificado de baixa expedido polo colexio de orixe, certificación de que está ao día no pagamento das cotas colexiais no colexio de orixe e que non figura inhabilitado temporal ou definitivamente para o exercicio da profesión; no certificado de baixa do colexio de orixe deberase indicar que o traslado é para o Colexio Oficial de Médicos de Lugo.
4. O solicitante fará constar se se propón exercer a profesión, o lugar e a modalidade, e xuntará os títulos de especialista oficialmente expedidos, recoñecidos e homologados polo ministerio que corresponda se vai exercer como médico especialista.
5. A Xunta Directiva resolverá no prazo dun mes e poderá durante este tempo requirir do interesado a documentación ou información que considere oportuna.
6. No suposto de médicos acabados de licenciar que non recibisen aínda o título de licenciado en medicina, a Xunta Directiva poderá conceder unha colexiación transitoria, sempre e cando o interesado presente un recibo da universidade que xustifique que aboou os dereitos de expedición do título correspondente, que terá obriga de presentar no colexio para o seu rexistro cando lle sexa facilitado, momento no cal se procederá a adoptar acordo de colexiación definitiva.
7. Os médicos estranxeiros, sen prexuízo do que establezan as disposicións legais vixentes en cada caso, estarán sometidos ao mesmo réxime de colexiación que os españois e deberán achegar a preceptiva homologación do seu título.
Artigo 53º.-Actuacións fóra do ámbito territorial.
Os colexiados da provincia de Lugo que desexen actuar no ámbito territorial doutro colexio oficial de médicos débenllo comunicar ao colexio previa e preceptivamente ao desenvolvemento da súa actuación profesional.
Os profesionais que practiquen ocasionalmente o exercicio da medicina na provincia de Lugo e que pertenzan a un colexio distinto deberán acudir ao colexio coa finalidade de entregar a documentación necesaria exixida por este, ademais de lle comunicar a través do seu respectivo colexio ao Colexio Oficial de Médicos de Lugo as actuacións que vaian realizar na súa demarcación, co fin de quedaren suxeitos ás condicións económicas que en cada suposto se poidan establecer ás súas competencias de ordenación, visado, control deontolóxico e potestade disciplinaria.
Artigo 54º.-Denegación de colexiación.
A solicitude de colexiación denegarase nos seguintes casos:
1. Cando os documentos presentados coa solicitude de ingreso sexan insuficientes ou ofrezan dúbidas sobre a súa lexitimidade e non se completen ou emenden no prazo de dez días hábiles que se sinale, desde a notificación ao interesado da irregularidade detectada, e requira para o efecto ou cando o solicitante falsee os datos e documentos necesarios para a súa colexiación.
2. Cando o peticionario non acredite satisfacer as cotas de colexiado no colexio oficial de médicos de procedencia ou, se é o caso, nos colexios oficiais de médicos en que siga incorporado.
3. Cando sufra algunha condena por sentenza firme dos tribunais que no momento da solicitude o inhabilite para o exercicio profesional.
4. Cando sexa expulsado doutro colexio oficial de médicos sen ser rehabilitado.
5. Cando, ao formular a solicitude, estivese suspenso do exercicio da profesión en virtude de corrección disciplinaria imposta polos órganos competentes doutro colexio oficial de médicos, do Consello Galego de Médicos ou do Consello Xeral de Colexios de Médicos.
Obtida a rehabilitación ou desaparecidos os obstáculos que se opuxeron á solicitude de colexiación, esta deberase aceptar sen dilación.
Se no prazo dun mes desde a solicitude, o Pleno da Xunta Directiva acordase denegar a colexiación pretendida, comunicarallo por escrito ao interesado dentro dos 15 días naturais seguintes á data do acordo denegatorio, expresando os fundamentos deste e os recursos previstos nestes estatutos.
Artigo 55º.-Trámites posteriores á admisión.
Admitido o solicitante no colexio, expediráselle a tarxeta profesional de identidade correspondente, e daráselles conta periodicamente das modificacións no censo ao Consello Xeral de Colexios de Médicos e ao Consello Galego de Médicos, no modelo de ficha normalizado que estes establecesen.
Así mesmo, o colexio abrirá un expediente no cal se consignarán o seu nome e apelidos, o seu documento nacional de identidade, o seu número de colexiado, o domicilio, os títulos académicos e de especialidades médicas que teña, o lugar ou centro en que presta os seus servizos médicos e a actuación profesional e o colexiado estará obrigado a facilitar en todo momento os datos precisos para manter actualizados os devanditos antecedentes.
Artigo 56º.-Responsabilidade por exercicio sen estar colexiado.
1. O médico que exerza habitualmente a profesión na provincia de Lugo sen estar colexiado incorrerá en falta, o que se lle comunicará oficialmente.
2. Se o sancionado continuase sen colexiarse, prohibiráselle o exercicio profesional, e comunicaráselles ás autoridades sanitarias, gobernativas, colexiais e ás entidades aseguradoras. O colexio reserva para si ademais o dereito de publicación da devandita prohibición na prensa profesional e provincial respectiva, e dará conta ao Consello Xeral, co fin de que este adopte, se é o caso, as medidas excepcionais pertinentes para o rigoroso cumprimento desta obriga.
Artigo 57º.-Baixas colexiais.
1. A baixa no colexio poderá ter lugar por algunha das seguintes causas:
a) Por vontade do colexiado, sexa cal sexa a súa orixe, e se cumpre a lexislación vixente.
b) Por imposición da sanción de expulsión, mediante resolución firme.
c) Por condena de inhabilitación para o exercicio da medicina por sentenza firme.
d) Por falecemento.
e) Por traslado.
f) Por cesamento do exercicio da profesión.
2. Cando a baixa sexa por vontade do colexiado, a dita vontade deberá ser comunicada mediante escrito asinado polo interesado, en que se deberá indicar o motivo, e xuntará á solicitude xustificante de pagamento da cota colexial do trimestre en curso e entrega do carné de colexiado.
A baixa será aprobada pola Comisión Permanente na primeira reunión que teña lugar desde a solicitude escrita, sen que esta produza efectos ata a súa aprobación.
3. Cando a baixa sexa por imposición da sanción de expulsión, esta só se poderá levar a efecto, logo de expediente disciplinario, mediante resolución firme de órgano correspondente.
4. Agás no suposto de falecemento, a baixa no colexio en ningún momento suporá a extinción da responsabilidade que o colexiado contraese co colexio.
5. O colexio levará un rexistro de baixas do que se lle dará conta periodicamente ao Consello Galego de Médicos, así como ao Consello Xeral de Colexios de Médicos.
Artigo 58º.-Clases de colexiados.
Para os fins destes estatutos, os colexiados clasificaranse:
-Con exercicio.
-Sen exercicio.
-Honoríficos.
-De honra.
Serán colexiados con exercicio cantos practiquen a medicina en calquera das súas diversas modalidades.
Serán colexiados sen exercicio aqueles médicos que, desexando pertencer voluntariamente ao colexio, non exerzan a profesión.
Serán colexiados honoríficos os médicos que teñan a idade regulamentaria de xubilación e que leven 25 anos colexiados e os que, sen telos feitos, se atopen en estado de invalidez ou incapacidade física total, debendo acreditala documentalmente.
Para acceder á condición de colexiado honorífico, será requisito indispensable estar ao día no pagamento das cotas colexiais e obter acordo da Xunta Directiva ao respecto. Os colexiados honoríficos estarán exentos de pagar as cotas colexiais.
Serán colexiados de honra aqueles profesionais, sexan ou non médicos, que realizasen un labor relevante e meritorio en relación coa profesión médica). Esta categoría será puramente honorífica e acordada en Asemblea Xeral por proposta do Pleno.
Artigo 59º.-Dereitos dos colexiados.
Os colexiados terán os seguintes dereitos:
1. Participar na xestión corporativa e, polo tanto, exercer os dereitos de petición, de voto, de promover moción de censura e de acceso aos postos e cargos directivos, mediante os procedementos e cos requisitos que estes estatutos establecen.
2. Ser defendidos, por petición propia, polo colexio cando sexan vexados ou perseguidos con motivo do exercicio profesional.
3. Non ser limitado no exercicio profesional, salvo que este non discorra por unha correcta canle ética e deontolóxica ou por incumprimento das normas que estes estatutos regulan.
4. Non soportar outros cargos corporativos que os sinalados polas leis, estes estatutos ou os validamente acordados pola Asemblea Xeral.
5. Recibir gratuitamente as publicacións e circulares colexiais que emita o colexio.
6. Pertencer ás institucións de protección social da Organización Médica Colexial.
7. En xeral, utilizar os servizos colexiais que, por acordo do Pleno da Xunta Directiva, preste en cada momento a corporación aos seus colexiados.
Artigo 60º.-Deberes dos colexiados.
Os colexiados terán os seguintes deberes:
1. Cumprir o disposto nos estatutos, así como acatar as decisións do Colexio provincial e do Consello Galego de Médicos, sen prexuízo dos recursos a que poida ter dereito o colexiado.
2. Actuar de conformidade cos principios e contido do Código de Ética e Deontoloxía Médica.
3. Levar coa máxima lealdade as relacións co colexio e cos outros colexiados, comunicándolle a aquel calquera vexame ou atropelo a un compañeiro no exercicio profesional de que teñan noticia.
4. Comunicarlle ao colexio as especialidades que exerzan co seu título correspondente para os efectos de constancia nos seus expedientes persoais.
5. Participar igualmente os seus cambios de residencia e domiciliación bancaria, nun prazo máximo de dous meses desde que se produza o cambio.
6. Observar as prescricións do Código de Ética e Deontoloxía Médica para a publicación de noticias ou actuacións médicas, para difundir por calquera medio e publicidade.
7. Cumprir calquera requirimento que lles faga o colexio e especificamente prestarlles apoio ás comisións a que fosen incorporados.
8. Tramitar por conduto do colexio, que lle dará curso co seu preceptivo informe, toda petición ou reclamación que deban formular ao Consello Galego de Médicos e ao Consello Xeral de Colexios de Médicos.
9. Aceptar e cumprir fielmente os cargos, en caso de ser designados, de membros da Xunta Electoral e mesa ou mesas electorais, así como de instrutor e secretario nos expedientes disciplinarios que se incoen e de calquera outro para o que fose nomeado pola Xunta Directiva do colexio.
10. Estar ao día no pagamento das cotas colexiais acordadas pola Asemblea Xeral para o sostemento das cargas e servizos do colexio e dos sistemas de protección social da Organización Médica Colexial.
11. Certificar o estado de saúde, enfermidade ou grao de incapacidade ou defunción a través dos impresos oficiais dispoñibles para o efecto.
12. Cumprir coas normas de deontoloxía aprobadas para tal fin.
13. Darlle conta ao colexio das denuncias ou queixas que formule ou pretenda formular contra algún compañeiro, autoridade sanitaria, administrativa ou xudicial.
Artigo 61º.-Prohibicións.
Ademais das prohibicións contidas no Código de Ética e Deontoloxía Médica de rigorosa observancia, todo colexiado se absterá de:
1. Garantir a eficacia de procedementos curativos ou de medios persoais que non fosen previamente contrastados por entidades científico-médicas de recoñecido prestixio.
2. Tolerar ou encubrir a quen, sen posuír o título de médico, trate de exercer a profesión médica no ámbito territorial deste colexio.
3. Tolerar ou encubrir o médico que exerza a profesión médica no ámbito territorial deste colexio sen a preceptiva comunicación.
4. Empregar fórmulas, signos ou linguaxes non convencionais nas súas receitas, así como utilizar estes se levan impresos nomes de preparados farmacéuticos, títulos de casas produtoras ou calquera outra indicación que poida servir de anuncio, sempre que tal actuación estea dirixida ao territorio propio.
5. Poñerse de acordo con calquera outra persoa ou entidade para lograr fins que sexan ilícitos ou atentatorios á corrección profesional.
6. Empregar recrutadores de clientes e realizar actuacións que supoñan unha competencia desleal.
7. Venderlles aos pacientes, utilizando a súa condición de médico, drogas, herbas medicinais, produtos farmacéuticos ou especialidades propias.
8. Prestarse a que o seu nome figure como director facultativo ou asesor de centros de curación, industrias ou empresas relacionadas coa medicina que non dirixan ou asesoren persoalmente ou que non se axusten ás leis vixentes e ao Código de Ética e Deontoloxía Médica.
9. Aceptar remuneracións ou beneficios directos ou indirectos de calquera forma, das casas de medicamentos, utensilios de cura, balnearios, sociedades de augas minerais ou medicinais, ópticas, etc. en concepto de comisión, como propagandista ou como provedor de clientes, ou por outros motivos que non sexan de traballos encomendados de conformidade coas normas vixentes.
10. Empregar para o tratamento dos seus enfermos medios non controlados cientificamente e simular ou finxir a aplicación de elementos diagnósticos e terapéuticos.
11. Realizar prácticas dicotómicas.
12. Compartir os honorarios médicos sen coñecemento de quen os aboa, percibilos por actos non realizados e, en xeral, realizar calquera acto ou práctica dicotómica.
13. Desviar enfermos das consultas públicas de calquera índole cara á consulta particular, así como utilizar os medios da sanidade pública desde a consulta particular con fins interesados.
14. Exercer a medicina cando se evidencien manifestamente alteracións orgánicas, psíquicas ou hábitos tóxicos que o incapaciten para o devandito exercicio, tras o recoñecemento médico pertinente.
15. Realizar publicidade enganosa e desleal relacionada coa saúde que atente contra a lexislación vixente na materia.
Artigo 62º.-Diverxencias entre colexiados.
As diferenzas de carácter profesional que puidesen xurdir entre colexiados, logo de solicitude dos interesados, serán sometidas á competencia e ulterior resolución do Pleno da Xunta Directiva, logo do informe da Comisión de Ética e Deontoloxía Médica ou, se é o caso, ao Consello Xeral se se tratase de diferenzas mantidas con outro ou outros colexiados pertencentes a outro colexio ou entre membros da Xunta Directiva.
Artigo 63º.-Perda da condición de colexiado.
A condición de colexiado perderase:
a) Por falecemento.
b) Por baixa voluntaria en caso de non exercicio.
c) Por falta de pagamento das cotas ordinarias e extraordinarias e das demais cargas colexiais.
d) Por condena firme que leve como pena principal ou accesoria a de inhabilitación para o exercicio da profesión.
e) Por sanción firme de expulsión do colexio, acordada en expediente disciplinario.
A perda da condición de colexiado prevista na alínea c) será acordada unha vez que o colexiado sexa requirido de pagamento con seis meses de antelación.
En todo caso, a perda da condición de colexiado non liberará o interesado do cumprimento das obrigas vencidas.
A perda da condición de colexiado será acordada pola Xunta Directiva, en resolución motivada.
Capítulo VII
Rexistro de Sociedades Profesionais
Artigo 64º
1. Constitúese na sede do colexio o Rexistro de Sociedades Profesionais, no que se integrarán aquelas sociedades constituídas ao abeiro da Lei 2/2007, do 15 de marzo, que lle comunique por oficio ao colexio o rexistrador mercantil, segundo o establecido na devandita lei.
2. Os datos que se deben incorporar ao rexistro, segundo o artigo 8.2º da Lei 2/2007, son os seguintes:
a) Denominación ou razón social e domicilio da sociedade.
b) Data e recensión identificativa da escritura pública de constitución e notario autorizante e duración da sociedade se se constituíse por tempo determinado.
c) A actividade ou actividades profesionais que constitúan o obxecto social.
d) Identificación dos socios profesionais e non profesionais e, en relación con aqueles, número de colexiado e colexio profesional de pertenza.
e) Identificación das persoas que se encarguen da administración e representación, expresando a condición de socio profesional ou non de cada unha delas.
3. O colexio remitiralle, segundo o réxime que se estableza, as inscricións practicadas no Rexistro de Sociedades Profesionais, ao Ministerio de Xustiza e ao órgano competente da comunidade autónoma, para os efectos da súa publicidade no portal da internet que se cree para o efecto.
Capítulo VIII
Réxime económico e financeiro
Artigo 65º.-Competencias.
A economía do colexio é independente da doutros organismos da Organización Médica Colexial, é autónomo na xestión e administración dos seus bens e libre de adquirir compromisos de índole económica.
O patrimonio e recursos do colexio serán administrados pola súa Xunta Directiva). O tesoureiro exercerá funcións de ordenador de pagamentos, cuxas ordes estarán autorizadas polo presidente.
Artigo 66º.-Confección e liquidación do orzamento.
Anualmente, o tesoureiro-contador confeccionará o proxecto de orzamento de ingresos, gastos e investimentos e someterao á aprobación do Pleno da Xunta Directiva e da Asemblea Xeral, xuntamente coa liquidación do correspondente ao exercicio pasado.
Quince días antes da realización da asemblea, quedarán á disposición de todos os colexiados que o requiran a liquidación e o balance dos orzamentos referidos, cos seus xustificantes de ingresos e gastos efectuados.
Para o caso de que non se aprobase o proxecto de orzamentos de ingresos, gastos e investimentos presentado á asemblea, consideraranse automaticamente prorrogados os orzamentos do exercicio anterior, ata a aprobación duns novos orzamentos.
Artigo 67º.-Recursos económicos.
Os fondos do colexio serán os procedentes de:
1. Recursos ordinarios:
a) Os rendementos dos bens e dereitos que constitúen o seu patrimonio.
b) Os dereitos que se establezan para a elaboración remunerada de informes, ditames, estudos, recoñecementos de sinaturas e outros servizos.
c) Os dereitos de incorporación ou habilitación, se se establecesen as cotas ordinarias e extraordinarias de colexiados e sociedades profesionais, incluídas as derramas, a participación asignada aos certificados, os selos autorizados, os ingresos de carácter oficial.
d) O libramento de certificacións fidedignas.
e) Os dereitos de intervención profesional.
f) Calquera outro que, legalmente, se poida asimilar aos anteriores.
2. Serán recursos extraordinarios:
a) Os donativos ou subvencións de procedencia pública ou privada.
b) Os bens que a título hereditario ou por calquera outra causa sexan incorporados ao patrimonio colexial.
c) Os que proveñan das sancións económicas.
d) Calquera outro que fose legalmente posible e que non constitúa recurso ordinario.
Artigo 68º.-Cotas de entrada.
Ao se incorporaren ao colexio, os colexiados satisfarán unha cota de entrada uniforme cuxo importe fixará e poderá modificar a Xunta Directiva, con ratificación posterior por parte da Asemblea Xeral.
Artigo 69º.-Cotas ordinarias.
Os médicos colexiados, con ou sen exercicio, están obrigados a satisfacer unha cota anual, fraccionada en trimestres para o seu pagamento, cuxo importe fixará e poderá modificar a Asemblea Xeral, por proposta da Xunta Directiva.
O Pleno da Xunta Directiva poderá propoñerlles, para a súa aprobación na Asemblea Xeral, unha diminución do importe da cota ordinaria ou a devolución parcial ou total desta, a aqueles colexiados, ou conxunto deles que, por concorreren circunstancias especiais, deban ser beneficiarios do devandito tratamento.
Artigo 70º.-Cotas extraordinarias.
En caso de débitos, insuficiencia orzamentaria ou pagamentos extraordinarios, o colexio, logo de acordo de Pleno de Xunta Directiva, poderá someter á aprobación da Asemblea Xeral o establecemento de cotas extraordinarias, as que, en caso de seren aprobadas, serán satisfeitas obrigatoriamente polos colexiados. Estas poderán ser únicas, en forma de derrama ou periódicas polo tempo que se determine.
Artigo 71º.-Recadación de cotas.
A cota de entrada aboarase no momento da inscrición no colexio. As cotas ordinarias e as extraordinarias, se é o caso, cobraranse trimestralmente mediante domiciliación bancaria.
Artigo 72º.-Morosidade.
1. O colexiado que non aboe as cotas de entrada, ordinarias ou extraordinarias, será requirido para facelas efectivas, e concederáselle para o efecto un prazo prudencial. Se a situación de non pagamento se prolongase máis de tres meses, contados desde o requirimento, poderase recargar o importe debido nun 20%.
2. Transcorridos seis meses desde o requirimento de pagamento e, se se mantivese a situación de morosidade, o Pleno da Xunta Directiva acordará contra o colexiado moroso a incoación de expediente disciplinario.
3. O Pleno da Xunta Directiva queda facultado para decidir, en cada momento, as accións que debe emprender para exixir dos colexiados morosos o cumprimento das súas obrigas, mesmo por vía xudicial.
A incoación de expediente disciplinario e/ou a reclamación xudicial non libera o colexiado do pagamento das cotas que se continúen percibindo.
4. O Pleno da Xunta Directiva está facultado, nos casos en que puidese haber causa xustificada, para conceder aprazamentos de pagamento de cotas e establecer convenios particulares para regularizar situacións de morosidade nas condicións que se acorden en cada caso particular.
5. Non se pode conceder a baixa colexial sen que o colexiado estea ao día do pagamento das súas cotas colexiais, nin se poderá librar certificación colexial ao colexiado moroso, salvo acordo expreso da Xunta Directiva e por causas excepcionais debidamente acreditadas.
6. O colexiado moroso non poderá pertencer a ningún órgano de goberno, órgano colexial, comisión ou grupo de traballo.
Artigo 73º.-Gastos.
Os gastos do colexio serán os que fosen aprobados para o orzamento anual pola Asemblea Xeral, sen que se poida efectuar pagamento ningún que non figure incluído no devandito orzamento, salvo en casos xustificados a criterio do Pleno da Xunta Directiva.
En casos excepcionais xustificados, o Pleno da Xunta Directiva poderá convocar unha reunión extraordinaria da Asemblea Xeral para solicitar a aprobación de gastos non incluídos no orzamento anual e de suplementos de créditos que autoricen os devanditos gastos.
Correspóndelles ao presidente e ao tesoureiro, actuando conxuntamente, a función de intervención e sinatura de todos e cada un dos gastos que, aprobados no orzamento, se efectúen no colexio, así como do seu posterior proceso de pagamento, mediante a sinatura da correspondente orde de pagamento, instrumentalizada mediante cheque, transferencia ou calquera outro medio habitual na práctica mercantil.
Malia o anterior, co obxecto de axilizar o proceso burocrático e administrativo, o presidente ou o tesoureiro poderán delegar as referidas funcións noutro membro da Xunta Directiva, coas limitacións e ata a contía que en cada caso se acorde, de xeito total ou parcial, mediante outorgamento dos correspondentes poderes, e logo de coñecemento e aprobación do Pleno da Xunta Directiva.
Artigo 74º.-Contraprestacións económicas por servizos prestados ao colexio.
Os gastos que ocasione o exercicio dos cargos colexiais serán aboados polo colexio nas contías e condicións que regule o Pleno da Xunta Directiva). O mesmo criterio observarase nos supostos en que calquera colexiado sexa designado polo órgano de goberno do colexio para a realización da función concreta que se lle designe.
Poderase acordar o establecemento dunha remuneración fixa para os membros da Xunta Directiva que, pola súa específica e habitual dedicación ao cargo, así se considere.
Artigo 75º.-Destino dos bens en caso de disolución.
En caso de disolución do colexio, nomearase unha comisión liquidadora que, en caso de que houbese bens e valores sobrantes, despois de satisfacer as débedas, lles adxudicará estes aos organismos que o substitúan, á Fundación Hipocrática para a Saúde ou a entidades benéficas e de previsión social de médicos, preferentemente dentro do seu ámbito territorial.
Capítulo IX
Certificados médicos
Artigo 76º.-Certificados médicos oficiais.
Os médicos colexiados deberán utilizar obrigatoriamente, para certificar, os impresos oficiais editados e distribuídos para tal fin calquera que sexa a finalidade da certificación e o organismo, centro, establecemento ou corporación en que deba producir efecto.
A expedición dos certificados é gratuíta por parte dos médicos, pero estes percibirán cando proceda os honorarios que fixen libremente polos actos médicos e restantes exploracións que teñan que efectuar para expedilos.
O colexio inspeccionará a obrigatoriedade e o uso do certificado médico oficial e comunicaralle ao Consello Xeral ou ao Consello Galego de Médicos as infraccións que se comproben, acreditadas mediante a acta oportuna, para que este adopte as medidas pertinentes, sen prexuízo das atribucións sancionadoras que lle competen sobre os seus colexiados.
Capítulo X
Réxime disciplinario
Artigo 77º.-Principios xerais.
Están suxeitos á potestade disciplinaria do colexio os médicos que estean incorporados a este e os que, estando incorporados a outro colexio oficial de médicos, exerzan a súa profesión na provincia de Lugo, logo de habilitación.
Os colexiados incorrerán en responsabilidade disciplinaria nos supostos e circunstancias establecidos nestes estatutos.
O réxime disciplinario establecido nestes estatutos enténdese sen prexuízo das responsabilidades de calquera outra orde en que os colexiados poidan incorrer.
Non se poderán impoñer sancións disciplinarias senón en virtude de expediente instruído para o efecto e conforme o procedemento ordinario establecido neste capítulo. Non obstante, non será preceptiva instrución previa de expediente para impoñer sancións motivadas pola comisión de faltas cualificadas de leves, tras a audiencia do interesado.
A potestade sancionadora correspóndelle ao Pleno da Xunta Directiva do colexio, que deberá solicitar necesaria e previamente informe reservado da Comisión Deontolóxica.
O axuizamento e sanción das faltas cometidas polos membros da Xunta Directiva será competencia do Consello Galego de Médicos.
Os acordos sancionadores serán inmediatamente executados, sen prexuízo dos recursos que procedan. Non obstante, no caso de que a devandita execución puidese ocasionar prexuízo de imposible ou difícil reparación ou que a impugnación se fundamente nalgunha causa de nulidade de pleno dereito, o Pleno da Xunta Directiva poderá acordar, de oficio ou por instancia de parte, a suspensión da execución do acordo obxecto de recurso.
As sancións disciplinarias executaranse unha vez que sexan firmes e terán efecto no ámbito territorial deste colexio, salvo que os estatutos da Organización Médica Colexial e os estatutos do Consello Galego de Colexios Médicos establecesen, respectivamente, que os devanditos efectos se estendan ao territorio do Estado ou ao territorio da Comunidade Autónoma de Galicia.
Igualmente, as sancións firmes impostas a calquera colexiado inscrito noutro Colexio Oficial de Médicos de España, a teor do establecido nos seus estatutos colexiais, terán efecto no ámbito territorial deste colexio, cando así o establezan os estatutos da Organización Médica Colexial e os estatutos do Consello Galego de Colexios Médicos.
O colexio levará un rexistro de sancións e daralle conta á Consellería de Sanidade ou, se é o caso, á competente da Xunta de Galicia, ao Consello Galego de Colexios Médicos e ao Consello Xeral de Colexios Médicos de España nun prazo máximo de 15 días naturais desde a súa firmeza, de todas as sancións que impoñan por faltas graves ou moi graves con remisión dun extracto do expediente.
Igualmente, daralle conta das sancións ao Colexio Oficial de Médicos a que estea incorporado o sancionado.
Todo colexiado ten dereito de acceso ao seu expediente.
Artigo 78º.-Faltas disciplinarias.
As faltas disciplinarias clasifícanse en leves, menos graves, graves e moi graves.
Son faltas leves:
1. O incumprimento das normas establecidas sobre documentación colexial.
2. A neglixencia en lle comunicar ao colexio as vicisitudes profesionais para a súa anotación no expediente persoal.
3. A desatención respecto dos requisitos ou peticións de informes solicitados polo colexio.
4. A infracción neglixente das normas contidas no Código de Ética e Deontoloxía Médica cando supoña falta non grave.
5. Faltar ou non atender o pagamento de dous trimestres das cotas colexiais, por causas imputables ao colexiado.
Son faltas menos graves:
1. Non corresponder á solicitude de certificación ou información sobre o estado de saúde ou enfermidade e asistencia prestada nos termos éticos, cando iso supoña perigo para o enfermo.
2. O abuso manifesto na fixación de honorarios profesionais.
3. Non emitir, sempre que así estea establecido legal ou regulamentariamente, as certificacións nos impresos oficiais editados para tal efecto.
4. Incorrer nas prohibicións salientadas nos puntos 3, 4, 11 e 13 do artigo 61 destes estatutos.
5. A reiteración de faltas leves dentro dos seis meses seguintes á data da súa corrección.
Son faltas graves:
1. Indicar unha competencia ou título que non se posúa.
2. A indisciplina deliberadamente rebelde fronte aos órganos de goberno colexiais e, en xeral, a falta grave de respecto a aqueles.
3. Os actos e omisións que atenten contra a moral, o decoro, a dignidade, o prestixio e a honorabilidade da profesión ou sexan contrarios ao respecto aos colexiados.
4. A infracción grave do segredo profesional por culpa ou neglixencia con prexuízo para terceiros.
5. Incorrer nunha actuación profesional constitutiva de competencia desleal.
6. A falta de pagamento das cotas colexiais unha vez transcorridos seis meses desde o requirimento do pagamento.
7. O incumprimento deliberado dos deberes contidos no Código de Ética e Deontoloxía Médica.
8. Exercer a profesión na provincia de Lugo sen comunicarllo previamente ao colexio a través do Colexio Oficial de Médicos a que se estea incorporado; a comunicación deberase facer na forma que establezan os estatutos xerais da Organización Médica Colexial e, se é o caso, os do Consello Galego de Colexios Médicos, se así o dispuxesen os ditos estatutos.
9. A actuación como socio profesional nunha sociedade profesional cando se incorra en causa de incompatibilidade ou inhabilitación.
10. A constitución dunha sociedade profesional con incumprimento dos requisitos establecidos na lexislación vixente.
11. A actuación da sociedade profesional con incumprimento do ordenamento profesional e deontolóxico e das normas contidas na Lei de sociedades profesionais.
12. O incumprimento grave dos deberes sinalados nos puntos 2, 3, 4, 7, 8 e 11 do artigo 60 destes estatutos.
13. Incorrer nas prohibicións dos puntos 1, 2, 5, 6, 7, 8, 9, 10 e 11 do artigo 61 destes estatutos.
14. A reiteración de faltas menos graves durante os seis meses seguintes á súa corrección.
Son faltas moi graves:
1. Calquera conduta constitutiva de delito doloso en materia profesional.
2. A violación dolosa do segredo profesional.
3. O atentado contra a dignidade e outros dereitos fundamentais da persoa con ocasión do exercicio profesional.
4. A desatención maliciosa ou intencionada dos enfermos.
5. A comisión dunha falta grave cando no ano inmediatamente anterior fose sancionado pola comisión doutras dúas do mesmo carácter e cuxa responsabilidade non se extinguise a teor do establecido nestes estatutos.
6. O incumprimento das normas sobre restrición de estupefacientes e a explotación de toxicomanías.
7. A emisión de informes ou a expedición de certificados con falta á verdade.
En todo caso, antes de impoñer calquera sanción será oída a Comisión Deontolóxica.
Artigo 79º.-Sancións disciplinarias.
Por razón das faltas a que se refire o artigo precedente, pódense impoñer as seguintes sancións:
1. Amoestación privada.
2. Apercibimento por oficio.
3. Suspensión temporal do exercicio profesional ou da actividade da sociedade profesional.
4. Expulsión do colexio.
5. Multa.
As faltas leves serán corrixidas coa sanción de amoestación privada.
As faltas menos graves sancionaranse con apercibimento de oficio.
As faltas graves sancionaranse coa suspensión do exercicio profesional ou da actividade da sociedade profesional por tempo inferior a un ano.
A comisión de falta cualificada como moi grave sancionarase con suspensión do exercicio profesional por tempo superior a un ano e inferior a dous ou, en caso de reiteración de faltas moi graves, coa expulsión do colexio, cuxa sanción imporá o Pleno da Xunta Directiva mediante votación secreta e acordo adoptado polas dúas terceiras partes dos asistentes á reunión e que, pola súa vez, sexan polo menos a metade dos membros que o integran. A sanción de expulsión do colexio suporá a inhabilitación para se incorporar a calquera outro, mentres non sexa expresamente autorizado polo Consello Xeral. Considérase a posibilidade de sanción económica aos colexiados de ata 6.000 euros por falta grave ou moi grave, logo de consulta á Comisión Deontolóxica e aprobación polo Pleno da Xunta Directiva, segundo os termos anteriormente expostos.
A sanción de multa de 6.001 a 100.000 euros imporase só e en exclusiva ás sociedades profesionais, de acordo coa seguinte gradación:
a) Infraccións leves, ata 600 euros.
b) Infraccións menos graves, de 601 ata 6.000 euros.
c) Infraccións graves, de 6.001 ata 50.000 euros.
d) Infraccións moi graves, de 50.001 ata 100.000 euros.
Para a imposición de sancións o Pleno da Xunta Directiva deberá graduar motivadamente a responsabilidade do inculpado en relación coa natureza da infracción cometida, a transcendencia desta e demais circunstancias modificativas da responsabilidade, tendo potestade para impoñer a sanción adecuada dentro da súa gradación.
En caso de sanción por falta moi grave que afecte o interese xeral, poderase dar publicidade na prensa colexial como sanción accesoria.
Artigo 80º.-Extinción da responsabilidade disciplinaria.
A responsabilidade disciplinaria do colexiado extinguirase:
1. Por falecemento do colexiado inculpado.
2. Por cumprimento da sanción imposta.
3. Por prescrición da infracción ou da sanción.
4. Por acordo do Pleno da Xunta Directiva, que se someterá á ratificación do Consello Galego de Colexios Médicos e do Consello Xeral de Colexios de Médicos de España, se así se dispuxese nos seus estatutos xerais.
A baixa no colexio non extingue a responsabilidade disciplinaria contraída durante o período de alta, aínda que determine a imposibilidade de executar a sanción que se acorde.
En tal caso, concluirase o procedemento mediante a resolución que proceda e, se se impuxese sanción, a súa execución quedará en suspenso ata o momento en que o colexiado cause novamente alta no colexio, sen prexuízo de que se lle comunique esta circunstancia ao Consello Galego de Colexios Médicos e ao Consello Xeral de Colexios Médicos de España, para os efectos de que determine o que proceda.
Artigo 81º.-Prescrición das infraccións e das sancións.
As infraccións leves e menos graves prescribirán aos seis meses, as graves ao ano e as moi graves aos dous anos, sen decretarse a incoación do oportuno expediente, salvo as que constitúen delito, que terán o mesmo prazo de prescrición ca este.
O prazo de prescrición comezará a contar desde que a infracción se cometese.
A prescrición interromperase pola notificación ao colexiado afectado do acordo de apertura do procedemento disciplinario. O prazo volverase computar se o procedemento disciplinario permanecese paralizado durante máis dun mes por causa non imputable ao colexiado imputado.
As sancións impostas por faltas moi graves prescribirán aos dous anos, as impostas por faltas graves ao ano e as impostas por faltas menos graves e leves aos seis meses.
O prazo de prescrición da súa sanción por falta de execución comezará a contar desde o día seguinte a aquel en que adquira firmeza a resolución pola que se impón.
Interromperá a prescrición da sanción a iniciación, con coñecemento do interesado, do procedemento de execución, e volverá transcorrer o prazo se aquel está paralizado durante máis dun mes por causa non imputable ao sancionado.
Artigo 82º.-Rehabilitación.
As faltas consideraranse rehabilitadas de oficio, coa conseguinte cancelación da nota no seu expediente persoal, polo transcurso do prazo de tres anos para as moi graves, de dous anos para as graves e dun ano para as menos graves e leves, computables desde o cumprimento da sanción ou, se é o caso, desde a súa prescrición, con excepción da falta sancionada con expulsión.
Malia o anterior, os sancionados poderán solicitar a súa rehabilitación nos seguintes prazos, contados desde o cumprimento da sanción ou, se é o caso, desde a súa prescrición:
Se fose por falta leve ou menos grave, aos seis meses.
Se fose por falta grave, ao ano.
Se o fose por falta moi grave, aos dous anos.
A rehabilitación solicitaráselle ao Pleno da Xunta Directiva do colexio e este, logo do informe da Comisión de Ética e Deontoloxía Médica e de examinar as alegacións da solicitude e a súa xustificación, acordaraa se así o considera oportuno.
No caso de expulsión, unha vez transcorridos dous anos desde a firmeza do acordo sancionador, poderase solicitar ao Pleno da Xunta Directiva a rehabilitación, alegando a súa xustificación e achegando probas da rectificación de conduta.
O Pleno da Xunta Directiva, logo de informe de Comisión de Ética e Deontoloxía Médica e de ponderar as alegacións e probas achegadas, adoptará a rehabilitación, se así o considera, mediante votación secreta e por acordo das dúas terceiras partes dos que asistan á reunión e que, pola súa vez, sexan polo menos a metade dos membros que o integran.
Os trámites da rehabilitación levaranse a cabo do mesmo xeito que para o axuizamento e sanción das faltas.
O colexio comunicaralle á Consellería de Sanidade ou, se é o caso, á competente da Xunta de Galicia, ao Consello Galego de Colexios Médicos e ao Consello Xeral de Colexios de Médicos de España o acordo de rehabilitación que, se é o caso, adopte.
Igualmente, comunicaralles a rehabilitación aos colexios oficiais de médicos en que o rehabilitado se atope incorporado.
Artigo 83º.-Procedemento sancionador.
1. O procedemento sancionador iniciarase de oficio, sempre mediante acordo do Pleno da Xunta Directiva, ben por propia iniciativa ou por denuncia.
De se iniciar o procedemento como consecuencia de denuncia, deberáselle comunicar o devandito acordo ao seu asinante.
2. O Pleno da Xunta Directiva, ao ter coñecemento dunha suposta infracción, poderá decidir a instrución dunha información reservada e previa, antes de incoar o expediente ou, se é o caso, o arquivo de actuacións.
3. Decidida a incoación do procedemento, o Pleno da Xunta Directiva poderá proceder, mediante acordo motivado, á adopción de medidas de carácter provisional que aseguren a eficacia da resolución que puidese recaer, se existisen elementos de xuízo suficientes para iso. Non se poderán adoptar medidas provisionais que lles poidan causar prexuízos irreparables aos interesados ou que impliquen a violación de dereitos amparados polas leis.
4. O Pleno da Xunta Directiva, ao acordar a incoación do expediente, nomeará como instrutor un dos seus membros, ou outro colexiado; o designado deberá ter polo menos dez anos de colexiación e, en todo caso, ser de maior idade e antigüidade no exercicio da profesión ca o expedientado. Poderase designar un secretario ou autorizar o instrutor para designalo entre todos os colexiados.
5. O acordo da incoación do procedemento co nomeamento do instrutor e secretario notificaráselle ao expedientado, así como tamén aos nomeados para desempeñar os devanditos cargos.
6. O instrutor e o secretario nomeados desempeñarán obrigatoriamente a súa función, salvo que tivesen motivos de abstención, o que deberán poñer en coñecemento do Pleno da Xunta Directiva nun prazo de cinco días hábiles a partir da notificación dos seus nomeamentos ou que, logo de promovida recusación polo expedientado, fose aceptada polo Pleno da Xunta Directiva.
7. Serán motivos de abstención e de recusación do instrutor e secretario os establecidos nos artigos 28 e 29 da Lei 30/1992, do 26 de novembro, de réxime xurídico das administracións públicas e do procedemento administrativo común.
8. O dereito de recusación poderase exercer en calquera momento do procedemento ante o Pleno da Xunta Directiva; formularase por escrito no que se expresará a causa ou causas en que se funda e notificaráselle ao recusado para que manifeste no prazo de tres días hábiles se se dá ou non nel a causa ou causas alegadas, o cal será resolto polo Pleno da Xunta Directiva nun prazo de dez días hábiles.
9. O expedientado pode nomear un colexiado ou un letrado en exercicio para que actúe de defensor, cuxo nomeamento lle deberá comunicar ao Pleno da Xunta Directiva no prazo de dez días hábiles a partir da data de notificación do acordo de incoación do expediente, xuntando a súa aceptación por parte do interesado. O defensor poderá asistir a todas as dilixencias propostas polo instrutor e propoñer a práctica doutras en nome do seu defendido.
10. Compételle ao instrutor dispoñer a achega dos antecedentes que considere necesarios e ordenar a práctica de cantas dilixencias sexan adecuadas para a determinación e comprobación dos feitos e, en particular, de cantas probas poidan conducir ao seu esclarecemento e á determinación das responsabilidades susceptibles de sanción.
11. O instrutor formulará prego de cargos, que será redactado de forma clara e precisa, no prazo dun mes desde a incoación do expediente e no que se incluirán os feitos imputados, en parágrafos numerados e separados e non será necesario nese momento expresar ou numerar a falta ou faltas presuntamente cometidas e as sancións que se deben aplicar. O prego de cargos notificaráselle ao inculpado e concederáselle un prazo de entre dez e quince días para que poida formular as alegacións que considere oportunas e propoñer a práctica das probas que lle conveñan.
O instrutor admitirá ou rexeitará as probas propostas, acordará a práctica das admitidas e de cantas outras actuacións considere eficaces para coñecer mellor os feitos.
12. O instrutor poderá, por causas xustificadas, solicitarlle ao Pleno da Xunta Directiva a ampliación do prazo dun mes para formular o prego de cargos.
13. Finalizadas as actuacións, o instrutor (dentro do prazo máximo de tres meses desde a incoación do expediente) formulará proposta de resolución, en que fixará os feitos con precisión, valoraraos para determinar a falta cometida, precisará a responsabilidade de inculpado e, se é o caso, a sanción que se debe impoñer.
14. Nos dez días hábiles seguintes ao da notificación da proposta de resolución ao inculpado, este poderá (con vista do expediente) alegar canto considere oportuno na súa defensa.
15. Oído o expedientado ou transcorrido o prazo sen presentar escrito de alegacións, o instrutor remitiralle de inmediato o expediente completo ao Pleno da Xunta Directiva para que adopte o acordo que corresponda, logo do informe preceptivo da Comisión de Ética e Deontoloxía Médica, e do asesor xurídico do colexio.
Non obstante, o Pleno da Xunta Directiva poderá devolverlle o expediente ao instrutor para a práctica daquelas dilixencias que, sendo omitidas, resulten imprescindibles para a súa decisión. En tal caso, antes de remitir de novo o expediente ao Pleno da Xunta Directiva, o instrutor dará vista das dilixencias practicadas ao expedientado, co fin de que no prazo de dez días hábiles alegue canto considere conveniente.
16. O acordo do Pleno da Xunta Directiva, polo que se lle porá fin ao procedemento disciplinario con imposición ou non de sanción e que deberá adoptar na primeira reunión que celebre, deberá ser motivado, resolverá todas as cuestións formuladas no expediente.
Artigo 84º.-Réxime disciplinario das sociedades profesionais.
As sociedades profesionais inscritas no rexistro do colexio quedan, así mesmo, sometidas ao réxime disciplinario que se regula nestes estatutos e, en concreto, aos tipos de faltas e sancións dos artigos 77 e 78.
Capítulo XI
Réxime xurídico dos acordos sometidos a dereito administrativo e recursos
Artigo 85º.-Consideracións xerais.
1. O colexio é plenamente competente no seu ámbito territorial para o exercicio das funcións que lle atribúen a lexislación sobre colexios profesionais, os estatutos da OMC, os do Consello Galego de Médicos e estes mesmos. A competencia é irrenunciable e exercerana precisamente os órganos colexiais que a teñan atribuída como propia, salvo os casos de delegación, substitución ou avocación previstos legalmente.
2. O colexio, como corporación de dereito público, está suxeito ao dereito administrativo en canto aos acordos e actos de natureza administrativa, e será de aplicación a estes, se non estivese previsto nestes estatutos, o establecido na Lei de réxime xurídico das administracións públicas e do procedemento administrativo común. As cuestións de índole civil e penal quedan sometidas ao réxime xurídico correspondente, así como as relacións do seu persoal, que se rexerán pola lexislación laboral.
Artigo 86º.-Eficacia.
Os acordos ou os actos colexiais de regulación interna son públicos e deberán estar dotados da publicidade adecuada dentro de ámbito colexial; os demais acordos ou actos colexiais serán válidos e producirán efectos desde a data en que se diten, salvo que se dispoña individualmente outra cousa.
A eficacia dos acordos e actos colexiais prodúcese desde a súa publicación ou publicidade, ben que se poderá demorar cando o exixa o contido do acto ou quede supeditado á súa notificación.
Poderáselles outorgar eficacia retroactiva aos actos que sexan ditados en substitución doutros anulados e, claro está, cando produzan efectos favorables para os interesados, sempre que os supostos de feito necesarios existisen na data en que se retrotraia a eficacia do acto e este non lesione dereitos ou intereses lexítimos de terceiros.
Artigo 87º.-Nulidade e anulabilidade.
1. Son nulos de pleno dereito os actos dos órganos colexiais que incorran nalgún dos supostos que establece o artigo 62 da Lei de réxime xurídico das administracións públicas e do procedemento administrativo común.
2. Son anulables os actos dos órganos colexiais que incorran nalgún dos supostos establecidos no artigo 63 da citada lei.
Artigo 88º.-Recursos.
1. Os colexiados e as persoas con interese lexítimo poderán formular recurso de alzada ante o Consello Galego de Médicos contra os acordos e actos suxeitos a dereito administrativo da Asemblea Xeral e da Xunta Directiva dentro do prazo dun mes, computable desde o día seguinte ao da súa publicación ou, se é o caso, desde a notificación aos colexiados ou persoas a quen afecten.
2. O recurso será presentado ante a Xunta Directiva do colexio, que o deberá elevar, cos seus antecedentes e o informe que proceda, ao Consello Galego de Médicos, dentro dos dez días seguintes á data de presentación.
3. O recorrente poderá solicitarlle ao Consello Galego de Médicos a suspensión do acordo ou acto obxecto de recurso, que a poderá acordar ou denegar motivadamente.
4. Os interesados poderán, esgotada a vía corporativa, impugnar o acto ante a xurisdición contencioso-administrativa conforme o previsto na lei reguladora da devandita xurisdición.
5. O disposto nos puntos anteriores enténdese sen prexuízo da competencia que lle corresponde á Administración da Comunidade Autónoma de Galicia, para coñecer dos recursos que se interpoñan contra os actos e acordos do colexio cando este exerza funcións administrativas delegadas pola devandita Administración.
Capítulo XII
Premios e distincións
Artigo 89º
O colexio concederalles os premios e distincións que considere oportunos aos seus colexiados ou persoas físicas ou xurídicas de especial relevancia.
Título III
Capítulo I
Estatutos colexiais
Artigo 90º.-Estatutos colexiais e a súa modificación.
Estes estatutos do colexio foron aprobados pola súa Asemblea Xeral de Colexiados.
Para a modificación dos estatutos colexiais seguirase o seguinte procedemento:
1. Será necesaria a solicitude previa das dúas terceiras partes do Pleno da Xunta Directiva ou do 15% do censo total de colexiados, e deberase acompañar coa solicitude a redacción do proxecto de modificación, total ou parcial, dos estatutos.
2. O Pleno da Xunta Directiva acordará dar traslado da modificación proposta a todos os colexiados para que, no prazo de quince días hábiles, elaboren e presenten por escrito as emendas que consideren.
3. Rematado o período de presentación de emendas, o Pleno da Xunta Directiva convocará a Asemblea Xeral de Colexiados nun prazo máximo de trinta días para a aprobación, se é o caso, da modificación estatutaria proposta.
4. Na Asemblea Xeral abrirase unha quenda de defensa da modificación estatuaria proposta e das emendas cursadas por escrito e, transcorrida a quenda, someterase a votación para a súa aprobación, incluíndo, se é o caso, na modificación estatutaria as emendas aprobadas.
5. A aprobación da modificación estatutaria e das emendas presentadas requirirá o voto afirmativo de dous terzos de colexiados asistentes á Asemblea Xeral.
6. Aprobado, se é o caso, o proxecto de modificación estatutaria pola Asemblea Xeral, remitiráselle á consellería competente en materia de colexios profesionais da Comunidade Autónoma de Galicia, para a cualificación de legalidade, inscrición no Rexistro de Colexios Profesionais e publicación.
Capítulo II
Réxime de disolución
Artigo 91º.-Disolución do colexio.
A disolución do colexio adoptarase cando se cumpran os seguintes requisitos:
1. Que o permita a lei.
2. Logo de comunicación á consellería competente en materia de colexios profesionais da Xunta de Galicia, Consello Galego de Médicos e Consello Xeral de Colexios de Médicos de España.
3. Por acordo da Asemblea Xeral de Colexiados, mediante acordo das dúas terceiras partes desta.
4. Que a asemblea constituída para a disolución estea constituída pola asistencia das dúas terceiras partes dos colexiados.
Será de aplicación neste capítulo o disposto no artigo 75 destes estatutos, para regular o destino dos bens do colexio en caso de disolución.
Disposicións adicionais
Primeira.-Autorízase a Comisión Permanente da Xunta Directiva para ditar as disposicións e normas que procedan para aplicar e desenvolver o disposto nestes estatutos.
Segunda.-En todo o non previsto expresamente nestes estatutos, será de aplicación supletoria o disposto nos estatutos xerais da OMC e nos do Consello Galego de Colexios Médicos.
Disposición transitoria
Os membros electos actuais da Xunta Directiva do colexio continuarán desempeñando os seus cargos, e adaptaranse á nova estrutura ata finalizar o mandato para o que foron elixidos.